Pesohor media sosial dikecam pakai pakaian menyerupai antigen Covid-19
Oleh KOSMO!

20 April 2022, 8:00 pm
BANDAR RAYA NEW YORK – Seorang pesohor media sosial dikecam netizen gara-gara memakai pakaian yang digambarkan seperti antigen Covid-19 ketika menghadiri Festival Muzik dan Seni Coachella, lapor portal berita MailOnline.
Kate Bartlett, 21, dari Bandar Raya New York baru-baru ini tular selepas memakai pakaian yang mengingatkan orang ramai kepada antigen Covid-19 itu.
Kate yang merupakan seorang pelajar di Institut Teknologi Fesyen, memakai baju dan seluar berwarna ungu muda pada hari pertama konsert Coachella. Pakaian itu dihiasi renda  merah yang terjurai.
Kate yang mempunyai seramai 169,000 pengikut, telah memuat naik gambar tersebut di laman Instagramnya.
Orang ramai mengatakan, pakaian itu kelihatan seperti antibodi Covid-19 dan mereka tidak berhenti mentertawakannya. Busana tersebut direka oleh pereka MELKE dan berharga AS$880 (RM3,755).
Wanita itu turut memuat naik video ketika dia menggayakan pakaiannya di laman Tiktok.

“Apabila anda fikir pakaian anda comel tetapi semua orang anggap ia kelihatan seperti antigen Covid-19. Saya masih merasakan ia menyeronokkan, okay?,” demikian kapsyen pada muat naik tersebut. – Agensi


Objek misteri ditemui tergantung pada pokok di Britain
Oleh KOSMO!

20 April 2022, 9:00 pm
LONDON – Penduduk bandar Stourbridge di England digemparkan dengan penemuan sebuah objek misteri yang tergantung pada sebatang pokok, lapor akhbar The Sun.
Pejalan kaki di kawasan itu dinasihatkan untuk berhati-hati dengan objek bersaiz 25.4 sentimeter (sm) dan berwarna kelabu itu kerana dikhuatiri merupakan seekor kelawar gergasi atau sarang yang tergantung pada dahan.
Namun, beberapa individu mendakwa bahawa objek tersebut adalah pod buah belalang madu iaitu sejenis tumbuhan yang berasal dari China dan bukannya Britain.
Penduduk tempatan turut menyangka ia seekor kucing yang terperangkap di dalam guni.
Penduduk bernama Emily JC menemui objek berkenaan pada sebatang pokok di belakang rumahnya dan memuat naik imej tersebut di laman Facebook.
“Anda ada idea apakah ini? Ia tergantung pada sebatang pokok di laman belakang rumah,’’ tulis Emily.

Akhbar The Sun kemudian menghubungi Persatuan Diraja untuk Pencegahan Kekejaman Terhadap Haiwan (RSPCA) dan mereka mencadangkan bahawa haiwan itu mungkin seekor kelawar, tupai atau pakaian ketat. – Agensi


Lelaki maut kereta dipandu langgar besi penghadang jalan
Oleh ZAKKINA WATI AHMAD TARMIZI

20 April 2022, 8:24 pm
SEREMBAN – Seorang lelaki maut manakala seorang wanita cedera parah dalam nahas di Kilometer 17.3 Lebuh Raya Kajang Seremban (Lekas) Arah Utara dekat Nilai di sini petang tadi.
Ketua Polis Daerah Nilai, Superintenden Mohd. Fazley Ab Rahman berkata, dalam kejadian kira-kira pukul 3 petang itu, mangsa yang meninggal dunia dikenali sebagai Muhamad Sofian Sahar, 25, manakala mangsa yang cedera parah dikenali sebagai Nurazlin Azhar, 25.
“Siasatan awal mendapati, kemalangan berlaku semasa kereta Proton Persona yang dipandu Muhamad Sofian dalam perjalanan dari Seremban menuju ke Nilai. Apabila sampai di lokasi kejadian, di susur masuk ke Nilai, pemandu dipercayai telah hilang kawalan lalu melanggar besi penghadang jalan.
“Akibat daripada kemalangan tersebut, pemandu telah meninggal dunia di tempat kejadian akibat kecederaan di kepala manakala penumpang hadapan dibawa ke Hospital Tuanku Ja’afar (HTJ) Seremban untuk dapatkan rawatan.
“Mayat mangsa telah dibawa ke Unit Forensik HTJ bagi tujuan bedah siasat. Kes disiasat di bawah Seksyen 41 (1) Akta Pengangkutan Jalan (APJ) 1987,” katanya dalam kenyataan hari ini.-KOSMO! ONLINE


Suspek tetak empat beranak diberkas, positif dadah
Oleh MASTURAH SURADI

20 April 2022, 9:16 pm
KOTA TINGGI – Selepas enam hari bersembunyi, suspek kes tetak empat beranak di Kampung Sedili Kecil, di sini minggu lalu akhirnya berjaya diberkas di Kulai pagi tadi.
Ketua Polis Daerah Kota Tinggi, Superintendan Hussin Zamora berkata, hasil saringan air kencing mendapati suspek berumur 38 tahun itu turut positif dadah.
“Bertindak atas maklumat pada pukul 11.50 pagi, suspek yang merupakan seorang lelaki Melayu berumur 38 tahun telah berjaya dikesan di Jalan Persiaran Indahpura 4 sebelum ditangkap.
“Suspek juga didapati positif dadah jenis methamphetamin dalam saringan air kencing yang dijalankan ke atasnya,”katanya dalam kenyataan di sini hari ini.
Katanya, susulan itu suspek akan direman di bawah peruntukan undang-undang Seksyen 117 Kanun Prosedur Jenayah selama tujuh hari bermula 21 hingga 27 April di Mahkamah Majistret Kota Tinggi.-KOSMO! ONLINE


TH sasar saiz dana sebanyak RM100 bilion pada 2024
Oleh MOHD RIDZAUDDIN ROSLAN

20 April 2022, 7:45 pm
KUALA LUMPUR- Lembaga Tabung Haji (TH) menyasarkan peningkatan saiz dana berjumlah RM100 bilion menjelang tahun 2024 menerusi pelaksanaan Pelan HIJRAH24 Lembaga Tabung Haji 2022-2024 (HIJRAH24) yang dilancarkan tadi.
Sebelum ini, TH menetapkan sasaran saiz dana berjumlah RM86.5 bilion pada 31 Mac lalu.
Pengerusi TH, Tan Sri Azman Mokhtar berkata, HIJRAH24 merangkumi 24 inisiatif strategik yang akan dilaksanakan secara bersama oleh warga TH sepanjang tiga tahun berdasarkan lima prinsip utama.
“Antara prinsip itu termasuklah pengurusan haji cemerlang, menjana pulangan dan lebihan aset secara mampan, meningkatkan simpanan yang stabil selain menerapkan prinsip Maqasid Syariah sebagai objektif utama melalui tadbir urus baik.
“Pelan itu dapat mengukuhkan aspek tadbir urus serta kawalan dalaman bagi melindungi TH dan pendeposit selain menguatkan kecekapan operasi serta pulangan keuntungan mampan,” katanya ketika berucap pada Majlis Perasmian Pelan HIJRAH24 di Menara TH di sini tadi.
Majlis Perasmian Pelan HIJRAH24 itu dirasmikan Perdana Menteri, Datuk Seri Ismail Sabri Yaakob.

Selain meningkatkan saiz dana berjumlah RM100 bilion, sasaran lain ditetapkan menerusi HIJRAH24 termasuklah meningkatkan jumlah pendeposit meliputi lebih 50 peratus daripada penduduk Islam Malaysia serta meningkatkan pengguna THiJARI melebihi 4 juta pengguna.
Menurut Ismail Sabri, HIJRAH24 merupakan pelan khusus bagi memacu TH selari dengan nilai Keluarga Malaysia yang menerapkan pengkayaan nilai keterangkuman, kebersamaan dan kesyukuran.
“Saya yakin TH telah mengenal pasti perkhidmatan yang boleh disesuaikan dengan norma baharu dan situasi terkini, selain berdaya tahan dan bersedia untuk menghadapi masa hadapan (future-proof).
“Jadi, kerajaan menaruh keyakinan tinggi terhadap TH dan akan terus memberi sokongan atas usaha dan inisiatif dibangunkan demi kebaikan jemaah dan umat Islam umumnya,” jelasnya. -KOSMO! ONLINE


Penyanyi berusia 45 tahun ditahan pukul bekas isteri
Oleh MUHD AFIQ AL-HAFIZ MAT YUSOF

20 April 2022, 7:03 pm
PETALING JAYA – Seorang penyanyi lelaki ditahan selepas disyaki terlibat dalam kes keganasan rumah tangga di sini hari ini.
Ketua Polis Daerah Petaling Jaya, Asisten Komisioner Mohamad Fakhrudin Abdul Hamid berkata, penyanyi berusia 45 tahun itu telah ditahan di kediamannya di sekitar Kota Damansara di sini.
“Berdasarkan keterangan kes, kira-kira pukul 2.29 petang semalam, bekas isteri suspek yang berusia 27 tahun telah ke rumah suspek untuk mengambil anak lelaki mereka.
“Namun, berlaku perselisihan faham kerana wanita berkenaan enggan bergambar dengan suspek. Berang akan tolakan bekas isterinya, suspek telah memukul wanita berkenaan pada bahagian badan sehingga terdapat kesan lebam dan sakit pada anggota badan mangsa,” katanya dalam kenyataan di sini hari ini.
Mengulas lanjut, bertindak atas maklumat, sepasukan polis telah menahan suspek di kediamannya sekitar Kota Damansara bagi membantu siasatan.
“Hasil ujian saringan air kencing mendapati suspek negatif dadah.

“Suspek akan dihadapkan ke hadapan Majistret pada esok untuk permohonan tahanan reman bagi siasatan selanjutnya,” jelasnya.
Kes disiasat di bawah Seksyen 323 Kanun Keseksaan/Sek 18 (A) Akta Keganasan Rumahtangga 2017. – KOSMO! ONLINE.


Harga petrol RON97, RON95 dan diesel kekal
Oleh LUQMAN RIDHWAN MOHAMED NOR

20 April 2022, 6:31 pm
PUTRAJAYA – Harga runcit petrol RON97, RON95 dan diesel masih kekal sehingga 27 April depan.
Kementerian Kewangan (MOF) memaklumkan, harga runcit petrol RON97 kekal pada paras RM3.81 seliter, manakala RON95 RM2.05 seliter.
“Bagi diesel pula, katanya, ia kekal pada harga RM2.15 seliter,” katanya dalam satu kenyataan hari ini.
Menurut MOF, pengekalan harga itu dibuat bagi melindungi pengguna daripada kesan kenaikan harga sebenar minyak di pasaran global.
“Kerajaan juga akan terus memantau kesan perubahan harga minyak mentah dunia serta mengambil langkah yang bersesuaian bagi memastikan kebajikan dan kesejahteraan rakyat terus terpelihara,” katanya. – KOSMO! ONLINE


Mahkamah lucut hak wang milik isteri Addy Kana
Oleh NUZULSHAM SHAMSUDDIN

20 April 2022, 5:23 pm
KUALA LUMPUR – Wang tunai milik isteri kepada ‘Datuk Addy Kana’, Alyaa Syuhaila Mohamad Shariff berjumlah RM353,723.81 dan wang RM75,846.82 milik syarikatnya, Nine Nine International yang didakwa diperoleh melalui hasil daripada aktiviti haram kini menjadi milik kerajaan.
Ia berikutan Hakim Mahkamah Tinggi Mohamed Zaini Mazlan memerintahkan wang itu dilucut hak kepada kerajaan selepas Timbalan Pendakwa Raya Suruhanjaya Pencegahan Rasuah Malaysia (SPRM) Nik Haslinie Hashim selaku pemohon memaklumkan bahawa Alyaa Syuhaila sebagai responden bersetuju harta tersebut diserahkan kepada kerajaan.
“Pada 26 November 2021 pihak responden telah menghantar representasi dan representasi tersebut telah diterima oleh pihak pemohon (SPRM).
“Responden bersetuju item-item dalam permohonan (pemohon) dilucut hak. Saya mohon agar permohonan pemohon untuk melucut hak wang milik Alyaa Syuhaila berjumlah RM353,723.81 yang berada di dalam lima akaun banknya dan wang RM75,846.82 milik Nine Nine International dibenarkan,” kata Nik Haslinie.
Sementara itu, peguam Nur Fatin Najwa Ahmad Zainol yang mewakili Alyaa Syuhaila berkata anak guamnya bersetuju untuk item-item tersebut diserahkan kepada kerajaan.
Pada 29 September tahun lalu pendakwa raya selaku pemohon memfailkan notis usul melucut hak wang tersebut secara berasingan dengan menamakan Alvin ,34,  syarikatnya, Malaysian House of Internet Sdn. Bhd. dan Networld Computer (KL) Sdn. Bhd. serta Alyaa, 35, dan syarikatnya, Nine Nine International Sdn. Bhd selaku responden.

Berdasarkan dokumen, antara alasan permohonan tersebut adalah wang-wang tersebut merupakan hasil aktiviti aktiviti haram iaitu sindiket pusat operasi perdagangan kripto tanpa lesen dan judi atas talian dan merupakan satu kesalahan di bawah Akta Pencegahan Pengubahan Wang Haram, Pencegahan Pembiayaan Keganasan dan Hasil daripada Aktiviti Haram 2001 (AMLATFPUAA 2001).
Pewartaan notis itu bagi membolehkan pihak berkepentingan terbabit untuk tampil ke mahkamah pada hari yang akan ditetapkan kemudian bagi memberikan alasan mengapa harta berkenaan tidak sepatutnya dilucut hak oleh kerajaan.
Menerusi notis usul tersebut, kerajaan melalui Jabatan Peguam Negara (AGC) memohon untuk melucutkan wang daripada tiga akaun peribadi Alvin berjumlah RM60, 232.01 dan dari akaun-akaun syarikat miliknya, Malaysia House of Internet (RM10,588.94) dan Networld Computer (RM16,721.75).
Turut dimohon untuk dilucutkan hak ialah wang daripada lima akaun peribadi Alyaa berjumlah RM353,723.81 dan daripada akaun syarikat Nine Nine yang mana sebanyak RM75,846.82.
Kesemua akaun-akaun tersebut telah dibekukan oleh Suruhanjaya Pencegahan Rasuah Malaysia (SPRM) antara Disember tahun lalu dan Januari tahun lalu. – KOSMO! ONLINE


Orang ramai beratur panjang semata-mata untuk tukar duit raya
Oleh KOSMO!

20 April 2022, 5:30 pm
SURABAYA – Satu rakaman video memaparkan barisan kenderaan beratur panjang di luar Bank Indonesia di sini bagi menunggu giliran untuk menukar wang menjelang Hari Raya Aidilfitri menjadi tular di media sosial, lapor laman berita Suara hari ini.
Situasi yang dirakam itu dimuat naik dalam akaun Instagram @pernakalan dan dipercayai berlaku awal pagi sebelum waktu operasi bank bermula.
Selepas dua tahun tidak menyambut lebaran di kampung halaman disebabkan sekatan perjalanan Covid-19, masyarakat Indonesia kembali teruja untuk pulang dan melaksanakan tradisi seperti memberi duit raya kepada kanak-kanak.
Video tular itu mendapat pelbagai komen netizen yang kagum dengan kegigihan orang ramai beratur panjang demi menukar duit raya.
“Kenapa perlu susahkan diri, bukankah sekarang boleh gunakan perbankan online?” komen seorang pengguna media sosial.
“Tidak perlu beratur panjang, tukar sahaja wang di stesen minyak,” komen netizen lain.

Sehingga kini, klip video tersebut sudah menerima lebih 11,000 tanda suka. – Agensi


Rakyat Korea Selatan akan jadi setahun lebih muda
Oleh KOSMO!

20 April 2022, 7:00 pm
SEOUL – Presiden Korea Selatan yang baru dipilih, Yoon Suk-yeol mahu menghapuskan kaedah pengiraan umur secara tradisional yang dipraktikkan di Semenanjung Korea beratus-ratus tahun lamanya, lapor Badan Penyiaran Britain(BBC) semalam.
Ketua Jawatankuasa Peralihan Presiden, Lee Yong-ho berkata, pentadbiran baharu Suk-yeol sedang menilai untuk menyeragamkan kaedah mengira umur dalam usaha menjadikan Korea Selatan sama seperti negara lain di seluruh dunia.
“Kaedah pengiraan dikenali sebagai Umur Rakyat Korea itu menyebabkan kekeliruan dan mewujudkan kos sosial dan ekonomi yang tidak perlu,” katanya.
Terdapat tiga cara untuk mengira umur seseorang di Korea Selatan. Secara rasmi, negara itu menggunakan sistem kiraan antarabangsa berpandukan tarikh lahir dalam kebanyakan definisi perundangan serta proses pentadbiran sejak 1962.
Kaedah rasmi kedua adalah  setiap bayi dilahirkan dengan umur 0 tahun, dan akan meningkat satu tahun usia setiap 1 hari bulan Januari.
Menerusi kaedah ini,  bayi yang lahir pada Disember 2020 contohnya, akan berusia dua tahun pada Januari 2022.

Kaedah  mengira usia tersebut  mempengaruhi peratusan besar populasi Korea Selatan dalam pelbagai aspek termasuk khidmat kerahan tenaga dan menentukan usia juvenil.
Cara lama itu digunakan dalam setiap lapisan masyarakat, di mana setiap individu secara automatik akan berumur setahun ketika dilahirkan dan bertambah satu tahun lagi pada 1 Januari tanpa mengambil kira tarikh lahir mereka.
Kaedah tersebut dikatakan berasal dari China dan beberapa bahagian lain di rantau Asia, namun Korea Selatan dipercayai satu-satunya negara yang masih mengamalkannya.
“Globalisasi menjadikan penduduk Korea semakin sedar tentang kepentingan sistem pengiraan umur antarabangsa. Cara lama memberi kesan negatif kepada golongan muda kerana mereka berpendapat bahawa rakyat negara ini diejek disebabkan sistem tersebut,” kata Profesor Undang-Undang dan Polisi Universiti Hansung, Kim Eun-ju. – AGENSI


Jemaah terkejut batu nisan di ruang solat masjid
Oleh AZAHAR HASHIM

20 April 2022, 5:16 pm
KULIM – Jemaah yang mahu menunaikan solat subuh terkejut apabila menemui batu nisan di ruang solat Masjid Al Itihad di Sungai Kob di sini hari ini.
Batu nisan tersebut ditemui jemaah di saf hadapan ruang solat kira-kira pukul 5.30 pagi.
Ketua Polis Daerah Kulim, Superintendan Mohd. Redzuan Salleh berkata, lelaki berusia lingkungan 60-an itu datang awal untuk melakukan persiapan bagi solat subuh berjemaah di masjid berkenaan.
“Batu nisan itu ditemui berada di ruang solat dan hasil pemeriksaan mendapati cermin tingkap hadapan masjid pecah. Kita percaya ada individu membaling batu nisan itu ke dalam masjid,” katanya di sini hari ini.
Mohd. Redzuan berkata, hasil siasatan mendapati batu nisan itu adalah dari kawasan perkuburan yang terletak bersebelahan.
“Pemeriksaan pada televisyen litar tertutup (CCTV) masjid mendapati terdapat kelibat seorang lelaki tempatan berusia antara 30-an hingga 40-an yang memakai jaket hitam dan berseluar jeans warna biru.

“Kejadian dipercayai berlaku antara  pukul 3 pagi hingga 4 pagi dan motif kejadian masih dalam siasatan,” ujarnya.
Orang ramai  yang mempunyai maklumat berhubung kejadian itu boleh menghubungi Ketua Bahagian Siasatan Jenayah Daerah, Asisten Superintendan Asnizaf di talian 013-435 8399. – KOSMO! ONLINE


Lelaki mendadak berubah jadi Spiderman di tengah jalan
Oleh KOSMO!

20 April 2022, 6:00 pm
JAKARTA – Aksi spontan seorang lelaki meniru gaya adiwira Spiderman di tengah sebatang jalan yang sibuk di Kota Batu, Jawa Timur menjadi tular dengan netizen kehairanan melihat sikapnya, lapor laman berita Tribunnews semalam.
Berdasarkan klip video yang tular di media sosial, lelaki tersebut dikatakan seorang pemandu yang telah disaman oleh polis.
Secara tiba-tiba, dia membuat gaya seperti yang sering dilakukan oleh watak adiwira Spiderman ketika berhadapan dengan musuh dengan kedua-dua tangannya dicengkam pada atas jalan raya.
Aksi itu dilakukan di tengah-tengah jalan raya yang sibuk dengan kenderaan lalu-lalang.
Di samping lelaki tersebut, terdapat seorang anggota polis terpaksa mengawal lalu lintas yang menjadi sesak disebabkan lagak bersahaja lelaki berkenaan.
Tiada sebarang penjelasan mengenai alasan kepada aksi lelaki tersebut buat masa ini. Namun, video itu menjadi tular dengan netizen memberi pelbagai komen lucu untuk  meneka punca kepada tindakan tersebut.

“Keretanya dapat surat saman, jadi mungkin dia tertekan dan tidak tahu apa yang perlu dilakukan,” kata seorang netizen.
“Peter Parker (nama watak Spiderman) sedang mengadakan penggambaran di Indonesia,” kata seorang lagi pengguna. – Agensi


Tahanan tak puas hati punca merusuh
Oleh NORLIDA AKMAR IDROS

20 April 2022, 6:59 pm
BANDAR BAHARU – Etnik Rohingya yang masih lolos selepas melarikan diri dari Depot Imigresen Sementara Relau di sini awal pagi tadi disifatkan sebagai berbahaya kerana mereka sanggup melakukan apa sahaja untuk menyelamatkan diri.
Ketua Polis Kedah, Komisioner Wan Hassan Wan Ahmad berkata, kumpulan itu dikhuatiri akan menceroboh rumah penduduk serta melakukan tindakan luar jangka kerana lapar atau mahu bersembunyi.
“Kita khuatir kemungkinan akan wujud elemen jenayah yang dilakukan golongan ini seperti menceroboh atau mencuri di rumah penduduk.
“Tidak mustahil tahanan ini akan bertindak luar kawalan untuk meneruskan kelangsungan hidup,” katanya pada sidang akhbar di Ibu Pejabat Polis Daerah Bandar Baharu di sini hari ini.
Kata beliau, pihaknya masih menjalankan siasatan berhubung punca kejadian dan tidak menolak wujud rasa tidak puas hati dalam kalangan mereka sehingga tercetus rusuhan.
“Elemen tidak puas hati ini berdasarkan kepada siasatan awal dan kita akan mencari punca sebenar kejadian.

Sementara itu, beliau berkata, siasatan mendapati, ketika kejadian terdapat seramai 23 anggota imigresen bertugas di depot berkenaan.
“Tiada sebarang kecederaan dilaporkan dan hanya berlaku sedikit kerosakan kecil di pintu utama dan pagar,” katanya.
Ujarnya, jumlah tahanan yang ramai dengan kawasan agak sempit menjadikan keadaan tidak terkawal dan membuka peluang kepada tahanan untuk melarikan diri.
Katanya, mereka yang masih bebas itu kebanyakannya berkaki ayam dan agak mudah untuk dikenal pasti berdasarkan cara pemakaian mereka.-KOSMO! ONLINE


Hantu minta lelaki bayar hutang 20,000 baht
Oleh KOSMO!

20 April 2022, 6:30 pm
BANGKOK – Seorang lelaki Thailand mendakwa kononnya roh pendendam merasuki tubuhnya dan memaksa dia membunuh diri sebanyak dua kali, lapor laman berita Thaiger semalam.
Teerayut Naesuk berkata, roh pendendam itu telah menghantui kehidupan dia dan keluarganya sejak 14 April lalu. Teerayut, 40, tinggal di daerah Sattahip dalam wilayah Chon Buri, timur Thailand.
Menurutnya, roh itu merasuki tubuh Teerayut dan memaksa dia menggantung diri sebanyak dua kali, namun lelaki itu diselamatkan oleh ahli keluarganya. Dia kemudian memutuskan untuk membawa keluarganya ke Wat Thep Prasat di Chonburi untuk mendapatkan bantuan seorang sami bernama Ajahn Eid.
Ajahn Eid kemudian melakukan upacara mengusir roh jahat untuk cuba membebaskan Teerayut. Semasa upacara itu, roh sama merasuki tubuh Teerayut sekali lagi dan memberi peluang kepada Ajahn untuk berkomunikasi dengannya.
Menurut akhbar Thairath, roh itu memberitahu Ajahn bahawa semasa Teerayut menjadi renjer hutan, dia telah mencuri wang sebanyak 70,000 baht (RM8,868) dari sebuah rumah kayu sebelum memusnahkannya dengan harapan untuk menemui lebih banyak wang.
Ajahn memberitahu, roh itu mahu Teerayut membetulkan kembali jenayah yang dilakukan pada 19 tahun lalu dengan membayar balik 20,000 baht (RM2,533). Entiti itu juga mahu Teerayut menjadi sami.

Teerayut mengaku bahawa dia melakukan jenayah tersebut dan cuba memenuhi kehendak hantu itu.
Jika Teerayut tidak melakukan seperti yang diarahkan, Ajahn mendakwa bahawa entiti itu akan membuat Teerayut menjadi gila dan cuba meragut nyawa setiap ahli keluarganya.
Entiti itu memberitahu Ajahn bahawa Teerayut telah membayar balik sebanyak 50,000 baht (RM6, 334) dalam bentuk kebaikan yang dilakukannya sejak 19 tahun lalu. – Agensi


Semua negeri alami cuaca buruk petang ini
Oleh ALWANI ZAFIRAH

20 April 2022, 5:51 pm
PETALING JAYA – Jabatan Meteorologi Malaysia (MetMalaysia) mengeluarkan amaran ribut petir bagi kesemua negeri sehingga pukul 7 petang nanti.
MetMalaysia dalam laporannya di Facebook memaklumkan kesemua kawasan di negeri utara Semenanjung bakal mengalami hujan lebat serta ribut petir petang ini.
Selain itu, di Kelantan, cuaca buruk tersebut dilihat tertumpu di kawasan Jeli, Tanah Merah, Machang, Kuala Krai dan Gua Musang serta Besut dan Hulu Terengganu, Terengganu.
“Manakala di Pahang, ia melibatkan Tanah Tinggi Cameron, Jerantut, Bentong, Maran, Kuantan, Bera dan Rompin.
“Bagi Selangor pula, keadaan hujan lebat ini diramal melanda Hulu Selangor, Gombak, Petaling, Kuala Langat, Hulu Langat dan Sepang serta keseluruhan Kuala Lumpur dan Putrajaya,” katanya di sini hari ini.
Sementara itu, amaran ribut petir tersebut turut merangkumi daerah Jelebu, Seremban, Port Dickson, Kuala Pilah dan Rembau, Negeri Sembilan.

“Hujan lebat, ribut petir serta angin kencang dilaporkan berlaku di semua bahagian negeri Melaka dan Segamat, Johor petang ini,” ujarnya.
Tambah MetMalaysia, cuaca buruk itu lebih tertumpu sekitar Limbang, Sarawak serta kawasan pendalaman negeri Sabah dan juga keseluruhan bahagian Labuan. – KOSMO! ONLINE


Dua beradik edar syabu, pil kuda dicekup ketika tunggu pelanggan
Oleh TOREK SULONG

20 April 2022, 3:21 pm
PASIR PUTEH – Dua beradik lelaki yang dipercayai terlibat dalam kegiatan pengedaran dadah jenis syabu dan pil kuda bernilai RM20,000 dicekup semasa mereka sedang menunggu pelanggan di hadapan sebuah resort di Tok Bali di sini semalam.
Kedua-dua suspek berusia 17 dan 27 tahun yang berasal dari Terengganu ditahan kira-kira pukul 9.50 malam semasa berada di dalam sebuah kenderaan pacuan empat roda jenis Nissan Navara.
Ketua Polis Daerah Pasir Puteh, Superintendan Zaizul Rizal Zakaria berkata, semasa serbuan dijalankan, kedua-dua lelaki itu cuba melarikan diri sehingga berlaku pergelutan dengan pihak polis sebelum mereka berjaya diberkas.
Menurutnya, pemeriksaan lanjut di dalam kenderaan yang dinaiki mereka menemui 11 paket kecil mengandungi 589 gram dadah jenis syabu dan 25 biji pil kuda seberat 3.2 gram yang diletakkan di tempat duduk belakang.
“Siasatan mendapati, bungkusan itu akan diserahkan kepada pelanggan dan mereka menjadikan kawasan pusat peranginan berkenaan untuk mengedar dadah selepas menganggap ia sebagai lokasi selamat.
“Berdasarkan semakan, suspek yang berusia 27 tahun mempunyai 11 rekod jenayah lampau berkait kes dadah manakala adiknya sudah tidak bersekolah,” katanya pada sidang akhbar di Ibu Pejabat Polis Daerah Pasir Puteh di sini hari ini.

Menurut Zaizul Rizal, polis masih menyiasat mengenai punca dapatan dadah-dadah itu dan strategi pengedaran yang dijalankan oleh dua beradik itu.
Menurutnya, suspek ditahan reman selama tujuh hari bermula hari ini dan kes disiasat mengikut Seksyen 39B Akta Dadah Berbahaya 1952. – KOSMO! ONLINE


Penjawat awam di Kelantan dapat bantuan raya RM1,000
Oleh MUHAMMAD AYMAN GHAFFA

20 April 2022, 4:00 pm
KOTA BHARU – Kerajaan negeri Kelantan mengumumkan Bantuan Khas Kewangan Aidilfitri sebanyak RM1,000 kepada penjawat awam gred 56 dan ke bawah di negeri ini.
Menteri Besar Kelantan, Datuk Ahmad Yakob berkata, Majlis Mesyuarat Kerajaan Negeri juga meluluskan bantuan sebanyak RM500 kepada penghulu mukim, penghulu tanpa mukim Parlimen termasuk Dewan Undangan Negeri (DUN), pegawai dan guru Halaqat, Ahli Majlis, Penyelaras Teknologi Maklumat DUN serta Penyelaras Armalah.
Menurutnya, selain itu, bantuan sebanyak RM250 turut diberikan kepada guru al-Quran, guru fardu ain dan guru Pusat Pembangunan Wanita Kelantan.
“Setiap guru pondok di Kelantan juga akan menerima Bantuan Khas Kewangan Aidilfitri sebanyak RM500. Bantuan ini akan disalurkan sebelum sambutan Hari Raya Aidilfitri tahun ini.
“Majlis Mesyuarat Kerajaan Negeri turut bersetuju mengisytiharkan 5 Mei sebagai Hari Pelepasan Am atau Cuti Peristiwa bagi negeri Kelantan,” katanya dalam satu kenyataan di sini hari ini. – KOSMO! ONLINE


Biskut ‘hamster’ terlalu comel untuk dimakan
Oleh KOSMO!

20 April 2022, 4:32 pm
TOKYO – Seorang artis seni hidangan pencuci mulut di Jepun menghasilkan biskut berukiran haiwan yang dikatakan terlalu comel untuk dimakan, lapor portal berita Mothership semalam.
Artis tersebut, Mocha Mocha yang menggunakan akaun Twitter bernama @mochammochamm, berkongsi gambar biskut yang kelihatan seperti tikus belanda atau hamster sebenar.
“Saya menghasilkan biskut Djungarian,” katanya dalam satu hantaran di laman Twitter.
Biskut-biskut tersebut dihasilkan dengan amat teliti, dengan ada sesetengahnya bermata bulat, manakala  yang lainnya menutup mata seolah-olah sedang tidur.
Tikus belanda jenis Djungarian atau lebih dikenali sebagai ‘tikus belanda kerdil putih musim sejuk’ merupakan tikus kecil yang sering dijadikan haiwan peliharaan. – Agensi


MBMB digesa selesai isu gagak dengan muzik, besi tajam
Oleh DIYANATUL ATIQAH ZAKARYA

20 April 2022, 3:52 pm
MELAKA – Kerajaan negeri digesa menyelesaikan isu ribuan burung gagak di lokasi tumpuan pelancong dengan menggunakan kaedah pembesar suara bermuzik dan besi tajam seperti dilaksanakan di negara-negara maju.
Ahli Parlimen Kota Melaka, Khoo Poay Tiong berkata, kaedah tersebut dilihat boleh menyelesaikan sehingga 50 peratus masalah burung gagak di negeri ini.
“Banyak penyelesaian boleh dilaksanakan oleh kerajaan negeri dengan mengambil contoh kawalan burung gagak yang digunakan di negara maju lain termasuk Singapura dan Jepun.
“Antaranya memasang pembesar suara bermuzik untuk menghalau burung gagak dan meletakkan besi tajam di pokok bagi mengelak haiwan itu dari bertenggek,” katanya ketika ditemui di sini, hari ini.
Tambahnya, masalah burung gagak di lokasi tumpuan pelancong itu dilihat semakin membimbangkan sehingga mencetuskan ketidakselesaan para pelancong ketika berjalan kaki melalui kawasan berpokok.
Ujarnya, antara lokasi yang dicemari burung gagak termasuklah di sekitar Bangunan Stadthuys, Kota Laksamana dan Banda Hilir. – KOSMO! ONLINE


Calon SPM ucap terima kasih KPM, soalan Matematik mudah
Oleh KOSMO!

20 April 2022, 4:12 pm
PETALING JAYA – Ribuan calon Sijil Pelajaran Malaysia (SPM) 2021 hari ini memuat naik ciapan berterima kasih kepada pihak Lembaga Peperiksaan (LP), Kementerian Pendidikan (KPM) kerana menyediakan soalan mudah bagi kertas Matematik.
Difahamkan, seramai 85,700 calon SPM 2021 bagi sesi kedua telah menduduki peperiksaan Matematik Kertas 1 dan 2 pagi tadi.
Tinjauan Kosmo! di Twitter mendapati, rata-rata calon meluahkan rasa syukur kerana mampu menjawab soalan kertas Matematik kerana dianggap mudah dari kebiasaannya.
“Saya sayang KPM, terima kasih untuk kertas Matematik 2,” ciap Aisyah.
“Untuk kali pertama saya sayangkan KPM, kertas peperiksaan Matematik hari ini tidak terlalu sukar,” luah Shay.
“Jawab soalan Matematik tadi beri ketenangan, jauh lebih mudah berbanding kerta Sejarah, Alhamdulillah boleh jawab semuanya,” kongsi @httpwir.

Namun, terdapat juga calon yang mengakui tidak sempat menjawab kesemua soalan yang diberikan kerana kesuntukan masa walaupun ia mudah difahami.
“Saya setuju soalan kerta Matematik SPM hari ini mudah, senang faham, tapi saya yang tak bijak, tak sempat jawab semua, masa tamat,” luah Loqman.
Sehubungan itu, tanda pagar SPM2021 menjadi sohor kini bagi tempoh beberapa jam selepas tamat waktu peperiksaanya bagi kertas Matematik pada pukul 12.45 tengah hari tadi. – KOSMO! ONLINE


Dadah RM7.7 juta dirampas, 9 suspek dicekup
Oleh JAMLIAH ABDULLAH

20 April 2022, 3:26 pm
ALOR SETAR – Polis berjaya menumpaskan sindiket pengedaran dadah di utara Semenanjung serta merampas 258 kilogram (kg) syabu dan ganja bernilai RM7.7 juta pada 16 hingga 18 April lalu.
Pengarah Jabatan Siasatan Jenayah Narkotik (JSJN) Bukit Aman, Datuk Ayob Khan Mydin Pitchay memberitahu, polis turut menahan sembilan suspek lelaki berusia lingkungan 31 hingga 52 tahun yang dipercayai terlibat dalam sindiket tersebut sejak pertengahan tahun lepas.
Katanya, operasi dijalankan Bukit Aman dengan kerjasama JSJN Kedah dan Perlis.
“Operasi melibatkan lima serbuan di Kedah dan Pulau Pinang yang mana operasi pertama berjaya menangkap empat suspek di Kepala Batas, Pulau Pinang.
“Susulan tangkapan itu, kita membuat serbuan di Sungai Petani dan menjumpai syabu seberat 212 kg dan ganja seberat 46 kg disorokkan di sebuah rumah. Lima lagi suspek ditahan dalam operasi kedua,” katanya pada sidang akhbar di Ibu Pejabat Polis Kontinjen (IPK) Kedah di sini hari ini.
Katanya, modus operandi yang digunakan sindiket berkenaan adalah menyeludup bekalan dadah dari Kelantan ke Kedah melalui jalan darat sebelum diedar di pasaran tempatan. – KOSMO! ONLINE


Tujuh lelaki termasuk peneroka warga emas ditahan berjudi
Oleh SALEHUDIN MAT RASAD

20 April 2022, 3:32 pm
MARAN – Tujuh lelaki termasuk seorang warga emas berusia 69 tahun bagaikan tidak mempedulikan kemuliaan Ramadan apabila ditahan ketika berjudi di dalam ladang sawit di sempadan Felda Jengka Enam dan Jengka Tujuh di sini semalam.
Ketua Polis Daerah Maran, Deputi Superintendan Norzamri Abd. Rahman berkata, dalam serbuan kira-kira pukul 4.30 petang itu, lima lelaki termasuk warga emas yang merupakan peneroka Felda berkenaan didapati sedang leka bermain judi belangkas.
“Hasil pemeriksaan polis merampas perkakasan perjudian iaitu dua buah meja lipat, dua biji dadu belangkas, kain kanvas, seutas tali putih, piring dan mangkuk kecil serta wang tunai berjumlah RM4,358.
“Kesemua suspek ditahan reman selama empat hari sehingga 23 April ini untuk siasatan lanjut,”katanya di sini hari ini.
Menurut Norzamri, kes itu disiasat mengikut Seksyen 7(2) Akta Rumah Judi Terbuka 1953 yang jika sabit kesalahan boleh dikenakan hukuman denda tidak melebihi RM5,000 atau penjara selama tempoh tidak melebihi enam bulan atau kedua-duanya sekali.
Katanya, pihak polis akan terus memantau aktiviti perjudian dan penyalahgunaan dadah di daerah ini secara berterusan termasuklah di dalam bulan Ramadan.

“Sehubungan itu polis meminta orang ramai dapat menyalurkan maklumat bagi membantu pihak polis membanteras kegiatan ini,”ujarnya. – KOSMO! ONLINE


Jurujual rugi RM382,517.47, terpedaya sindiket penipuan
Oleh MUHD AFIQ AL-HAFIZ MAT YUSOF

20 April 2022, 5:04 pm
KUALA LUMPUR – Seorang wanita yang bekerja sebagai jurujual di sebuah syarikat komunikasi tempatan mengalami kerugian sebanyak RM382,517.47 selepas terpedaya dengan sindiket penipuan pelaburan mata wang asing.
Ketua Jabatan Siasatan Komersial Kuala Lumpur, Asisten Komisioner Mohd. Mahidisham Ishak berkata, wanita berusia 36 tahun tersebut telah melayari satu laman web pelaburan di luar negara.
“Mangsa kemudian telah diterangkan mengenai latar belakang syarikat pelaburan yang hendak diceburi.
“Syarikat tersebut mengusahakan tiga jenis produk iaitu ‘green agriculture products’, ‘green health industry’ dan ‘green energy industry’,” katanya dalam kenyataan di sini hari ini.
Mengulas lanjut, mangsa juga telah diterangkan bekenaan pakej ‘Gold Card’ yang memerlukan modal berjumlah USD150,000 (RM638,314.19) dan dijanjikan keuntungan tiga peratus daripada jumlah pelaburan yang dibuat dalam tempoh tiga minit.
“Tertarik dengan tawaran tersebut, mangsa kemudiannya membuat pelaburan dan diberikan kata pengguna dan kata laluan untuk mengakses rangkaian pelaburan tersebut.

“Sejak 29 Mac lalu sehingga 18 April lalu, mangsa telah membuat 27 kali transaksi berjumlah RM382,517.47 ke dalam enam akaun yang berbeza,” jelasnya.
Tambah Mohd. Mahidisham, mangsa berasa tertipu kerana masih tidak dapat mengeluarkan wang keuntungan dijanjikan dan masih diminta membuat transaksi tambahan pelaburan lagi.
“Kes ini disiasat di bawah Seksyen 420 Kanun Keseksaan. Dalam pada itu, orang ramai juga dinasihatkan supaya sentiasa berwaspasa dan tidak mudah terpedaya dengan mana-mana pelaburan yang tidak sah.
“Sebarang maklumat jenayah atau pun aktiviti yang mencurigakan, hubungi Hotline Polis Kuala Lumpur di talian 03-21460584/0585, CCID Scam Response Center di talian 03-26101559/1599, WhatsApp CCID Infoline di talian 013-2111222, semakmule.rmp.gov.my atau mana-mana balai polis yang berdekatan,” ujarnya. – KOSMO! ONLINE


Nora Ariffin sayu dapat tahu Roslan Aziz hidap kanser
20 April 2022, 4:25 pm
PETALING JAYA – “Tolong, semoga kekal kuat Abang Lan.” Demikian titip penyanyi Datuk Nora Ariffin apabila mendapat tahu tentang berita duka menimpa penerbit dan jurutera muzik, Roslan Aziz yang menghidap kanser.
Roslan yang berumur 60 tahun disahkan menghidap kanser limfoma tahap empat dan paling mendukacitakan apabila penerbit muzik itu memaklumkan bahawa jangka hayatnya untuk hidup hanya berbaki beberapa bulan saja lagi.
Kata Nora atau nama lengkapnya Wan Norafizah Wan Ariffin, 49, Roslan merupakan figura yang sangat hebat, disegani serta dihormati oleh semua rakan industri.
Malah lelaki itu jugalah yang membuka peluang untuknya berduet dengan penyanyi tersohor, Datuk Sheila Majid menerusi lagu Jentayu sehingga pernah meraih banyak anugerah besar.
“Saya tumpang sedih dan terpanggil apabila mendapat tahu Abang Lan sedang diuji dengan kanser. Allahuakbar. Abang Lan banyak berjasa pada industri dan artis-artis hebat yang mungkin ramai tak tahu,” katanya.
Tambah pelantun lagu Di Persimpangan Dilema itu, Jentayu merupakan lagu yang mendapat sentuhan arwah suaminya, Johan Nawawi dan lirik oleh Datuk Dr. Usman Awang serta menyaksikan Roslan bertindak selaku penerbit.

“Jentayu pernah memenangi beberapa anugerah besar di Anugerah Industri Muzik (AIM) 1996. Ramai yang tahu kejayaan dan kehebatan lagu Jentayu, nyanyian duet saya bersama Sheila dan arwah Johan.
“Hebat lagu ini. Tapi mungkin ramai yang tak tahu, ini adalah hasil idea kreatif daripada saudara Roslan dan Johan. Roslan adalah penerbit untuk lagu ini. Kalau bukan kerana dia, tak mungkin saya dapat berduet dengan Shiela,” ucap Nora.
Semalam, dunia hiburan dikejutkan dengan laporan memaklumkan bahawa Roslan diuji menghidap kanser limfoma tahap empat dan beliau dijangka hanya dapat hidup selama enam bulan.
Roslan atau nama lengkapnya Roslan Abdul Aziz merupakan pengasas dan pemilik syarikat rakaman pertama di Malaysia, Roslan Aziz Productions (R.A.P) yang pernah menaungi artis-artis popular tanah air seperti Datuk Sheila Majid, Datuk Zainal Abidin dan Atilia Haron. – KOSMO! ONLINE


Tahanan Rohingya lari tanpa arah tujuan
Oleh MOHD SYALMIZI HAMID

20 April 2022, 4:55 pm
GEORGE TOWN – Sekumpulan warga asing etnik Rohingya yang ditahan di negeri ini selepas meloloskan diri dari Depoh Tahanan Sementara Sungai Bakap di Relau, Bandar Baharu Kedah awal pagi tadi dipercayai lari tanpa arah tujuan.
Menurut Ketua Polis Pulau Pinang, Datuk Mohd. Shuhaily Mohd. Zain, mereka telah berjalan kaki dari depoh tahanan berkenaan sejauh kira-kira 10 kilometer sebelum ditahan di Kilometer (KM) 168 Lebuh Raya Utara-Selatan arah selatan dekat Nibong Tebal pagi tadi.
Menurutnya, kumpulan itu juga didapati bergerak tanpa arah tujuan dan hanya mengikut pergerakan ahli kumpulan yang lain selepas menceroboh lebuh raya.
“Apa yang diperhatikan mereka bergerak menuju ke arah selatan, tetapi tidak pasti ke mana lokasi tujuan mereka.
“Sebab itu kita turut meminta kerjasama daripada polis kontinjen Perak untuk mengesan saki baki tahanan ini yang masih bebas kerana terdapat sebahagiannya terlepas masuk ke dalam hutan,” katanya pada sidang akhbar di Komtar di sini hari ini.
Terdahulu, Kosmo! Online melaporkan enam daripada mereka termasuk dua kanak-kanak maut selepas dirempuh kereta jenis Toyota Vios ketika mahu melintas jalan di KM 165 kira-kira pukul 6.50 pagi.

Kumpulan yang terdiri daripada 229 orang itu kemudiannya menukar arah dengan menyelusuri laluan di tepi lebuh raya ke arah selatan sebelum ditahan polis.
Mereka merupakan sebahagian daripada 528 tahanan yang meloloskan diri dari depoh berkenaan yang menempatkan 663 tahanan dalam kejadian rusuhan kecil kira-kira pukul 4.30 pagi.
Sementara itu, Menurut Mohd. Shuhaily lagi, kesemua tahanan itu sedang menunggu tempoh untuk dihantar pulang ke negara asal dan polis yakin mereka tidak akan bertindak agresif.
“Dalam tempoh kejadian yang sudah melebihi 12 jam, tahanan yang masih bebas dipercayai semakin keletihan dan berkemungkinan akan mendapatkan bantuan daripada orang awam.
“Jadi kita meminta kerjasama orang ramai sekiranya terserempak dengan tahanan ini supaya memujuk mereka menyerah diri atau jika tidak berani mendekati mereka boleh menghubungi mana-mana balai polis berdekatan,” katanya.
Dalam pada itu tambahnya, polis Pulau Pinang turut mengadakan tiga sekatan jalan raya bagi mengesan tahanan yang masih bebas iaitu masing-masing di Jalan Sungai Baung di Sungai Bakap, Jalan Tasek Valdor di Simpang Empat dan Jalan Kerian-Kedah. – KOSMO! ONLINE


Kakak melecur selamatkan adik OKU
Oleh NORHAFIZAN ZULKIFLI

20 April 2022, 2:40 pm
PEKAN – Seorang kakak sanggup meredah api bagi menyelamatkan adiknya yang merupakan orang kelainan upaya (OKU) dalam satu kejadian kebakaran yang berlaku di Kampung Pahang Tua, di sini, hari ini.
Kejadian kira-kira pukul 9 pagi itu mengakibatkan Al Fadilah Abdul, 44, dan adiknya, Norsyabitah Abdul, 23, cedera dan melecur di bahagian kaki dan muka.
Ketua Balai Bomba dan Penyelamat Pekan, Wan Samsul Effendi Wan Mahmud berkata, pihaknya menerima panggilan berkaitan kejadian kebakaran berkenaan kira-kira pukul 9.30 pagi.
“Pasukan bomba dari Balai Bomba dan Penyelamat Peramu bergegas ke lokasi kejadian dan mendapati sebuah rumah separa kekal telah terbakar.
“Didapati 70 peratus rumah telah terbakar dan terdapat dua mangsa cedera dan melecur di bahagian kaki dan muka,” katanya di sini hari ini.
Menurutnya, kedua-dua mangsa pula dihantar ke hospital berhampiran bagi mendapatkan rawatan lanjut. – KOSMO! ONLINE


Video tular Bella ditemui dalam keadaan luka ditayangkan di mahkamah
Oleh NUZULSHAM SHAMSUDDIN

20 April 2022, 2:15 pm
KUALA LUMPUR – Video tular kanak-kanak Sindrom Down Bella ditemui di sebuah kondominium pada 24 Jun tahun lalu yang dirakam oleh saksi pendakwaan pertama ditayangkan di Mahkamah Sesyen di sini hari ini.
Bagaimanapun peguam Nur A’minahtul Mardiah Md. Nor memohon galeri awam dikosongkan dan hanya hakim, pendakwaan dan pembelaan dibenarkan memandangkan Bella merupakan kanak-kanak bawah umur dan dilindungi.
Hakim Izralizam Sanusi kemudian membenarkan permohonan peguam yang kemudian galeri awam itu dikosongkan.
Sejurus selepas prosiding bermula, melalui rakaman video, peguam itu bertanya kepada saksi itu Yasmin Nahar Mahmood, adakah di dalam video tersebut Bella ada menyebut nama Siti Bainun, saksi itu berkata ‘tidak’.
“Dalam video itu, Mommy (saksi pendakwaan pertama Zurianty Sudin) ada bertanya kepada Bella siapa ikat dan Bella mengatakan ‘Shomin’.(Yasmin) Betul? ” tanya peguam itu, Saksi itu mengatakan ‘betul’.
Dalam prosiding sebelum ini Yasmin mengesahkan panggilan Bella kepadanya adalah Shomin.

Dalam prosiding lalu, Zurianty yang juga rakan baik Siti Bainun, menafikan rakaman video yang diambil itu untuk ‘leak’ (bocor) atau disebarkan dalam media sosial selain untuk mendapatkan perhatian umum.
Zurianty turut mengakui bahawa dua laporan polis dibuat masing-masing pada 24 Jun dan 1 Julai 2021 bertujuan supaya Siti Bainun ditangkap selain bersetuju dengan cadangan peguam, dia menulis ‘hari -hari’ di laman sosial Facebook ‘counting days’ (menghitung hari berhubung kes Bella).
Terdahulu dalam prosiding sama saksi pendakwaan kelima itu menafikan bahawa segala keterangan yang diberikan kepada mahkamah adalah untuk ‘mengenakan’ Pengasas Rumah Bonda Siti Bainun Ahd Razali supaya dimasukkan dalam penjara.
Yasmin Nahar Mahmood, 19, turut menafikan bahawa semua keterangannya adalah palsu  selain dia dan ayahnya telah dibayar.
Ketika ditanya soalan cadangan peguam Nur A’minahtul Mardiah Md. Nor bahawa saksi itu menipu sejak hari pertama memberi keterangan, saksi itu tidak bersetuju.
“Saya cadangkan Yasmin menipu dari hari pertama, supaya Bainun dimasukkan penjara? Yasmin setuju?, soal peguam, saksi itu berkata ‘tidak setuju’.
Dalam pada itu, semasa prosiding peguam turut menyanggah keterangan saksi tersebut yang mengatakan lutut Bella telah dipijak oleh Siti Bainun.
“Dalam laporan perubatan doktor mengesahkan lutut Bella tidak patah, berat Siti Bainun 150 kilogram (kg), saya cadangkan ini penipuan ke – 26 Yasmin,”  kata peguam itu lagi dan saksi mengatakan ‘tidak setuju’.
Perbicaraan bersambung lagi petang ini – KOSMO! ONLINE


KPDNHEP rampas 56,697 diesel, petrol di Bukit Kayu Hitam
Oleh MOHD. RAFIE AZIMI

20 April 2022, 2:45 pm
JITRA – Kementerian Perdagangan Dalam Negeri dan Hal Ehwal Pengguna (KPDNHEP) Kedah merampas sebanyak 42,517 liter diesel dan 14,180 liter petrol kerana disimpan di premis tidak dilesenkan di Kawasan Perindustrian Bukit Kayu Hitam dekat sini kelmarin.
Ketua Pegawai Penguat Kuasanya, Zalina Aziz berkata, pihaknya dalam masa sama mengesyaki diesel dan petrol itu yang bernilai RM569,000 turut diseleweng dengan dijual kepada kenderaan dari negara jiran.
Menurutnya, ketika serbuan itu dijalankan kira-kira pukul 2 petang, Isnin lalu, sebuah lori treler dengan nombor pendaftaran Thailand turut berada di lokasi berkenaan bagi mengisi minyak.
“Pemilik diesel dan petrol ini sebenarnya merupakan pemborong yang sah dan memiliki lesen untuk berbuat demikian, namun dia didapati menyimpan bahan api itu bukan di lokasi yang dilesenkan.
“Selain itu, risikan dijalankan pihak kami dalam tempoh empat minggu kebelakangan ini turut mendapati pergerakan lori-lori tangki ke kawasan tersebut. Dipercayai lokasi tersebut baru dibuka kira-kira dua bulan lalu,” katanya ketika ditemui di Stor KPDNHEP di Tunjang, dekat sini hari ini. – KOSMO! ONLINE


Peniaga rugi RM10,000, pelanggan tak sempat jamah ikan bakar
Oleh NOOR HASLIZA NUSI

20 April 2022, 3:16 pm
GEORGE TOWN – Pengusaha premis ikan bakar berdepan kerugian hampir RM10,000 gara-gara hampir 350 pelanggannya dikatakan bertempiaran lari dalam kejadian hujan lebat beserta angin kencang di Astaka Pantai Seagate, Bayan Baru di sini malam semalam.
Kejadian kira-kira pukul 7.15 malam itu dikatakan berlaku ketika semua pelanggan sedang bersiap sedia untuk menikmati juadah berbuka di dalam premis dan di bawah kanopi.
Pemilik restoran Blue Orchid Seafood Station, Saiful Nizam Mahamad Sharipp berkata, kejadian ribut beserta hujan lebat berlaku dengan tiba-tiba menyebabkan semua pelanggannya berlari meninggalkan juadah yang sudah siap dihidangkan di atas meja masing-masing.
Menurutnya, hidangan seperti ikan bakar dan makanan laut lain yang ditempah pelanggan semuanya terjejas akibat terkena tempias air hujan.
“Memang tidak sangka akan berlaku kejadian sebegini. Semua pelanggan termasuk 100 daripadanya yang berada di bawah kanopi semuanya bertempiaran lari meninggalkan juadah yang belum sempat dijamah dan dibayar.
“Ada yang terus masuk ke dalam kereta, berlari ke bahagian dapur memasak, tempat juruwang dan di dalam kedai.

“Bukan setakat itu, banyak juga gelas kaca pecah dan kanopi di luar patah akibat dipukul angin kuat. Ini merupakan kejadian pertama berlaku di sini,” katanya kepada Kosmo! di sini hari ini.
Saiful Nizam memberitahu, dia reda dengan kejadian berlaku sekali gus menghalalkan semua menu yang ditinggalkan pelanggan tanpa sebarang bayaran.
Sementara itu, terdapat beberapa premis yang beroperasi di Medan Selera Seri Pantai di situ dilaporkan turut terjejas manakala pengusahanya juga dikatakan berdepan nasib sama apabila ramai pelanggan mereka terpaksa meninggalkan premis dan tidak sempat berbuka puasa. – KOSMO! ONLINE


Ahmad Samsuri nafi wujud gerak kerja lemahkan UMNO
Oleh MOHD AZLI ADLAN

20 April 2022, 2:05 pm
KUALA TERENGGANU – Naib Presiden Pas, Datuk Seri Ahmad Samsuri Mokhtar menafikan dakwaan kononnya wujudnya gerak kerja didalangi Perikatan Nasional (PN) untuk melemahkan UMNO dan Barisan Nasional (BN).
Beliau menegaskan dokumen didakwa minit mesyuarat PN dihadirinya dan beberapa pemimpin Pas dan Parti Pribumi Bersatu Malaysia (Bersatu) lain yang tular sejak Ahad lalu adalah palsu.
“Tidak benar. Dokumen sampah macam itu pun ada orang percaya, buat saya gelak sahaja.
“Pertemuan (beliau dan pemimpin PN) memang ada tetapi dalam kapasiti berbeza. Dia (penyebar) tahu ada pertemuan maka dibuat naratif begitu, tidak ada kerja lain,” katanya di sini hari ini.
Sebelum ini, tular dokumen kononnya beberapa keratan minit mesyuarat yang mencatat gerak kerja agenda PN untuk melemahkan UMNO dan BN sebelum Pilihan Raya Umum ke-15 (PRU-15).
Gerak kerja itu kononnya menyasarkan presiden dan timbalan presiden UMNO serta bekas Perdana Menteri keenam.

Ahmad Samsuri yang juga Menteri Besar Terengganu itu enggan untuk melayan tohmahan tersebut. – KOSMO! ONLINE


Bisnes tudung terjejas 40 peratus, Mawar Karim nafi muflis
Oleh MOHD. HAIKAL ISA

20 April 2022, 3:15 pm
PETALING JAYA – “Tidak tepat, tidak benar dan saya sekeras-kerasnya menafikan dan tidak mengenali serta tak pernah berurusan dengan plaintif.”
Demikian kata usahawan Mawar Karim, atau nama lengkapnya, Mawar Abdul Karim berhubung tindakan pengisytiharan bankrap susulan dakwaan ingkar perjanjian dan tidak membayar wang pinjaman berjumlah RM720,000.
Ujar pengasas jenama tudung Fareeda itu itu, disebabkan dakwaan dan tuduhan yang timbul, beliau mengalami gangguan emosi termasuk perniagaannya terganggu dari segi jualan dan hubungan dengan klien.
“Pertama kali, tentunya emosi saya terganggu disebabkan dakwaan yang disebarkan dalam media sosial. Itu sebabnya, saya tampil membuat penjelasan hari ini.
“Saya tak muflis sepertimana yang diuar-uarkan dalam media sosial dan tanggapan orang ramai pada saya.
“Sudah tentu saya sebagai peniaga, saya nak jaga reputasi, hubungan dengan klien, pelanggan dan pembekal dan terutama melibatkan masa depan, saya sendiri tak tahu,” katanya kepada Kosmo! Online sebentar tadi.

Sementara itu, Mawar memberitahu, jualan perniagaan tudung diusahakannya terjejas lebih kurang 40 peratus terutama disebabkan pandemik namun dakwaan mengatakan dirinya muflis adalah tidak benar sama sekali.
“Apa yang berlaku akan memberi kesan terhadap kemaraan saya dalam bidang perniagaan. Walaupun saya tak muflis, persepsi dan tanggapan terhadap saya sudah terjejas.
“Mereka dah ada dalam fikiran saya muflis dan tidak boleh dipercayai. Itu yang saya sangat tekankan bahawa, kepercayaan dalam bisnes adalah sangat penting. Orang akan ‘double thinking’ pada saya.
“Sepanjang tempoh 17 tahun dalam bisnes tudung, saya tiada masalah dengan sesiapa pun. Sungguhpun begitu, disebabkan pandemik Covid-19 sudah tentu ada impak naik turunnya. Saya tak cakap bisnes saya sentiasa ‘wow’.
“Bisnes tudung terkesan dalam 40 peratus daripada jualan tahun sebelum ini. Kita pun baru nak bernafas semula setelah pandemik Covid-19 selama dua tahun,” ujarnya lagi.
Mawar yang diwakili oleh peguambela dan peguamcara dari Zabir Imran and Partners, Datuk Mohd. Imran Tamrin dan Tentuan Azali & Co, Mohd. Azali Ibrahim memaklumkan, esok akan berlangsung sesi pendengaran permohonan untuk penggantungan pelaksanaan penghakiman ingkar kehadiran di Mahkamah Sesyen di Bandar Baru Bangi.
“Buat masa ini, kami fokus kepada permohonan ini terlebih dahulu sehingga permohonan tersebut didengar dan diputuskan oleh mahkamah.
“Sama ada Mawar akan membuat tuntutan balas atau tidak selepas ini, kami masih dalam proses untuk memberikan nasihat dengan sewajarnya kepada pihak anak guam kami,” kata peguamnya.
Terdahulu, Mawar didakwa berdepan tindakan pengisytiharan bankrap susulan dakwaan dia ingkar perjanjian dan tidak membayar wang pinjaman berjumlah RM720,000 daripada seorang rakan.
Pada 13 April lalu, media melaporkan peguam Nik Zarith Nik Moustpha dari Tetuan Mohd Asyraf Nik Zarith & Co yang mewakili plaintif iaitu kenalan Mawar bernama Nabil Mat Jahya ketika dihubungi berkata, apa yang berlaku bukan fitnah. – KOSMO! ONLINE


Nama ditolak stesen TV, Johan As’ari pelik
Oleh HANISAH SELAMAT

20 April 2022, 2:56 pm
BANGI – Pelakon Johan As’ari terkilan dengan tindakan sebuah stesen televisyen (TV) yang menolak namanya daripada membintangi sebuah drama tanpa sebarang alasan.
Kata pemilik nama lengkap Johan Ariff As’ari itu, dia tidak menyangka selepas lima tahun terawal dalam arena seni mendedikasikan masa dan tenaga demi komitmen terhadap beberapa penerbitan untuk saluran berkenaan, akhirnya dia disisihkan begitu sahaja.
“Sepatutnya saya membintangi sebuah drama, tetapi produksi menggantikan watak saya dengan pelakon lain selepas stesen TV menolak nama saya dan seorang lagi pelakon yang membawakan watak utama.
“Sudah tentu saya pelik sebab sebelum ini tiada masalah berbangkit pun sepanjang saya bekerja untuk beberapa naskah drama bagi tayangan di saluran TV yang sama.
“Lima tahun saya korbankan segalanya terutama masa bersama keluarga disebabkan mahu bagi tumpuan terhadap beberapa drama untuk stesen TV tersebut malah di set saya buat bersungguh-sungguh.
“Saya bukan baru setahun dua bekerja dalam bidang ini. Sejak 2012 lagi saya memperkukuhkan nama. Saya bersuara ini pun sebab tahu di luar sana ramai lagi pelakon seangkatan yang menghadapi nasib serupa.

“Apa pun, ingin saya tegaskan luahan ini bukan disebabkan wang, cuma saya kecewa pihak tersebut membuang dan menggugurkan nama pelakon dengan mudah, sedangkan rekod kerja kita baik sepanjang tempoh itu,” katanya kepada Kosmo! Online pada majlis amal Yayasan Maghfirah, baru-baru ini.
Sementara itu, Johan mengakui kini agak jarang muncul di kaca TV disebabkan lebih banyak memenuhi komitmen terhadap naskah untuk tayangan di layar perak.
Katanya, dia bukan tidak lagi aktif, sebaliknya berikutan fasa pandemik sebelum ini mengakibatkan ada beberapa filem lakonannya masih menunggu tarikh tayangan termasuk Mat Kilau dan Air Force. Malah dia berpeluang menjalani penggambaran di Gaza untuk filem Road To Heaven terbitan Artistic Islamic Media Content Sdn. Bhd. (AIMC).
“Sebenarnya saya teruja sebaik ditawarkan membintangi filem genre Islamik yang berlatarkan bumi Palestin. Bagai bermimpi diberi peluang untuk ke sana nanti.
“Jika tiada aral barisan produksi yang turut membabitkan Datin Seri Heliza Helmi dan adiknya, Hazwani akan menyambung kerja penggambaran selepas raya iaitu pada Jun depan.
“Kisahnya berkaitan keadaan sukarelawan Malaysia yang berkhidmat di sana melalui pelbagai cabaran selain turut diselitkan elemen setia kawan dan cinta tiga segi,” ujarnya.
Terdahulu, Johan yang pernah belajar di sekolah pondok di Jambi, Indonesia mula aktif di arena lakonan sejak tahun 2010 menerusi drama Janjiku Pada Al Walid siaran TV3. – KOSMO! ONLINE


Bicara kes Da’i Syed ditangguh, mangsa tidak hadir beri keterangan
Oleh NORLIZAH ABAS

20 April 2022, 3:11 pm
PETALING JAYA –  Perbicaraan kes pendakwah selebriti, Syed Shah Iqmal Syed Mohammad Shaiful atas pertuduhan mencabul dan melakukan persetubuhan luar tabii terhadap seorang penuntut kolej swasta, ditangguhkan oleh Mahkamah Sesyen di sini selepas wanita itu tidak hadir bagi memberi keterangan.
Penuntut kolej itu yang juga mangsa dan pengadu kes sepatutnya memberi keterangan sebagai saksi pertama pendakwaan pada perbicaraan yang dijadualkan bermula hari ini.
Timbalan Pendakwa Raya Norhashimah Hashim memohon tarikh perbicaraan yang telah ditetapkan sebelum ini, dilapangkan.
Syed Shah Iqmal, 27, yang lebih dikenali sebagai Da’i Syed sepatutnya dibicarakan pada 18, 20, 21 dan 22, 25 hingga 29 April dan sehari pada 17 Mei ini.
Sehubungan itu, beliau memohon tarikh bicara pada 17 Mei ini dikekalkan.
Sementara itu, peguam Syed Amirul Syed Edros yang mewakili tertuduh memaklumkan pihaknya tiada bantahan tarikh perbicaraan pada bulan ini dilapangkan kerana hak anak guamnya tidak diprejudiskan.

Hakim Jamaludin Mat membenarkan permohonan pendakwaan agar perbicaraan ditangguhkan dan menetapkan 17 Mei ini untuk sebutan kes.- KOSMO! ONLINE


TLDM patahkan cubaan seludup 674 ekor hidupan liar
Oleh MASTURAH SURADI

20 April 2022, 2:21 pm
KOTA TINGGI – Tentera Laut Diraja Malaysia (TLDM) berjaya mematahkan cubaan jenayah rentas sempadan melibatkan penyeludupan haiwan liar menggunakan sebuah bot jenis fiber di perairan Johor Tenggara lewat malam semalam.
Dalam kejadian pada pukul 10.45 malam itu, seorang lelaki warganegara telah ditahan atas kesalahan melakukan aktiviti penyeludupan itu melalui jalan laut.
TLDM dalam satu kenyataan memaklumkan kejayaan itu adalah hasil penugasan Ops Benteng Laut kapal KD Handalan telah mengesan keberadaan sebuah bot fiber yang mencurigakan dalam keadaan bergelap berhampiran Jeti Penumpang Tanjung Pengelih.
“Bertindak atas pengesanan, dua buah bot pemintas TLDM iaitu jenis Rigid Hull Inflatable Boat (RHIB) Julong Julong dan RHIB Santi telah diaturgerak bagi melaksanakan pintasan di lapangan dan seterusnya menyiasat kontak curiga tersebut di posisi kira-kira 1.2 batu nautika Tenggara Tanjung Pengelih.
“Kira-kira 10 minit kemudian, tindakan pantas RHIB Julong Julong dan RHIB Santi telah berjaya memintas dan seterusnya menahan bot fiber tersebut,” katanya dalam kenyataan tersebut hari ini.
Tambahnya, hasil pemeriksaan lanjut mendapati terdapat kira-kira 120 ekor burung murai batu, 540 ekor burung murai kampung dan 14 ekor ayam sabung dikesan sebagai muatan bot disyaki akan diseludup keluar.

Katanya, bot yang disita bersama penyeludup dibawa ke Jeti Penumpang Tanjung Pengelih dan seterusnya telah diserahkan kepada pihak Polis Diraja Malaysia (PDRM) untuk siasatan lanjut.
Manakala hasil rampasan diserahkan kepada pihak Jabatan Perlindungan Hidupan Liar dan Taman Negara (Perhilitan) Negeri Pahang bagi tindakan selanjutnya.-KOSMO! ONLINE


4 rakyat Malaysia mangsa sindiket penipuan kerja tiba semalam
Oleh MOHD. HUSNI MOHD. NOOR

20 April 2022, 2:31 pm
PUTRAJAYA – Baki empat lagi lelaki warga tempatan yang juga mangsa sindiket penipuan tawaran kerja di Kemboja selamat tiba di tanah air petang semalam.
Perkara itu dimaklumkan Kementerian Luar menerusi hantaran di Facebook, hari ini.
Kementerian Luar berkata, empat lelaki itu tiba menerusi pukul 4.35 petang dengan penerbangan Air Asia AK539.
Menurutnya, kumpulan ini tidak dapat menyertai penerbangan pulang pada 11 April lalu selepas disahkan positif Covid-19 sebelum berlepas.
“Mereka dibenarkan pulang ke Malaysia setelah selesai menjalani kuarantin selama tujuh hari di Kemboja dengan dipantau oleh Kedutaaan Besar Malaysia di Kemboja.
“Kementerian Luar merakamkan ucapan penghargaan dan terima kasih kepada Kerajaan Kemboja dan kerjasama erat yang diberikan oleh Kedutaan Besar Malaysia kerana memudahcara urusan berkaitan bagi membolehkan mereka kembali ke tanah air dengan selamat,” katanya.

Katanya, pihaknya menasihatkan warganegara Malaysia supaya sentiasa berhati-hati dengan tawaran pekerjaan di luar negara bagi memastikan mereka tidak terjebak dalam sindiket seumpama ini.
Malah, katanya, Perwakilan-Perwakilan Malaysia di luar negara sentiasa bersedia memberikan nasihat sewajarnya berhubung perkara ini serta membantu warganegara Malaysia yang berada dalam kesulitan. – KOSMO! ONLINE


Jabatan Penjara, polis diminta ambil tugas kawal depot tahanan
Oleh MOHD RIDZAUDDIN ROSLAN

20 April 2022, 2:02 pm
PETALING JAYA- Jabatan Penjara dan Polis Diraja Malaysia (PDRM) diminta untuk mengambil alih tugasan pengawalan di depot milik Jabatan Imigresen bagi mengelakkan insiden tahanan lari daripada terus berulang.
Presiden Persatuan Pengguna Melayu Malaysia, Leftenan Kolonel Che Hassan Che Johan berkata, saranan mengambil alih tugas itu dibuat susulan kejadian 700 pendatang asing tanpa izin (PATI) berjaya meloloskan diri dari depot tahanan.
“Sudah sampai masanya tugas penguatkuasa depot Jabatan Imigresen diambil alih oleh Jabatan Penjara dan PDRM. Sudah berapa kali kejadian tahanan meloloskan diri.
“Kali ini seramai 700 orang meloloskan diri, sedarkan kementerian berkaitan bahawa isu itu tidak ada kesudahannya. Jangan fikir untuk menjaga kroni projek sahaja,” katanya dalam satu kenyataan di sini tadi.
Katanya, tindakan segera perlu diambil pihak terlibat memandangkan PATI terbabit datang daripada pelbagai negara dan latar belakang seterusnya berupaya memberi ancaman kepada rakyat Malaysia.
Terdahulu, Kosmo! melaporkan kira-kira 527 tahanan warga asing di Depot Sementara Imigresen Sungai Bakap, Nibong Tebal di Pulau Pinang dipercayai melarikan diri hari ini.

Difahamkan tahanan terbabit meloloskan diri dari depot berkenaan dalam rusuhan kecil kira-kira 4.20 pagi.
Bagaimanapun, kira-kira 100 tahanan dikatakan berjaya ditahan berdekatan Lebuh Raya Utara-Selatan dekat Nibong Tebal setakat ini. -KOSMO! ONLINE


Pesanan Puteri Sarah buat anak sulung undang sebak
Oleh SAIRUL ZAMRI MISRANI

20 April 2022, 1:41 pm
PETALING JAYA – Pesanan dan doa pelakon Puteri Sarah buat anak sulungnya, Syaikhul Islam agar menjadi insan berguna buat keluarga mengundang sebak ramai pihak.
Menerusi hantaran dalam Instagram, Puteri Sarah atau nama sebenarnya Puteri Sarah Liyana Megat Kamaruddin menitipkan pesanan dan doa tersebut sempena ulang tahun kelahiran anaknya yang kelima semalam.
“Anak soleh nanti jaga mama okey. Tak lama lagi abang sudah cecah usia yang ke lima tahun. Kita sambut di Madinah okey.
“Sudah besar nanti jangan lupa mama, bawa mama pergi melancong selalu,” tulisnya sambil berkongsi foto kenangan bersama Syaikul.
Rata-rata peminat dan rakan artis turut sebak dan sedih dengan pesanan dan titipan doa pelakon drama Sabarlah Duhai Hati itu lebih-lebih lagi dia kini sedang dihimpit dengan masalah rumah tangga.
“Sungguh setiap ujian yang berat, Allah turunkan buat hamba-hambaNya yang kuat dan hebat @puterisarahliyana.

“Awak kena kuat demi anak-anak. Apapun anak-anak mesti menjadi keutamaan. Semoga Allah permudahkan urusan awak untuk membesarkan amanah yang diberi-Nya ini,” tulis netizen.
Terdahulu, kisah rumah tangga Puteri Sarah dan suaminya yang juga pelakon dan pengarah Syamsul Yusuf dikatakan sedang bergolak hingga menjadi perhatian netizen.
Sebelum ini, Puteri Sarah, 36, mengakui sudah lama tidak tinggal sebumbung dengan Syamsul dan dia mendakwa suaminya itu tahu kenapa dia bersikap dingin.
Syamsul dalam satu kenyataan sebelum ini juga mengakui mereka sudah tidak tinggal sebumbung tetapi tidak bermaksud mahu bercerai.
Untuk rekod, Puteri Sarah mendirikan rumah tangga dengan Syamsul pada 8 Mac 2014.
Hasil perkahwinan, mereka dikurniakan dua orang cahaya mata, Syaikhul Islam, 5, dan Sumayyah yang kini berusia tiga tahun. – KOSMO! ONLINE


‘Mega Cashback’ MR. D.I.Y. tawar penjimatan berganda
Oleh MOHD RIDZAUDDIN ROSLAN

20 April 2022, 1:16 pm
PETALING JAYA- Penyedia barangan runcit, MR. D.I.Y. melancarkan semula kempen Mega Cashback bagi membolehkan orang ramai menikmati penjimatan berganda khususnya ketika membuat persiapan menjelang Aidilfitri.
Ketua Pemasaran Kumpulan MR. D.I.Y., Alex Goh berkata, kempen Mega Cashback yang pertama diadakan pada Februari lalu di mana pelanggan memanfaatkan peluang menikmati nilai hebat di setiap cawangan.
“Disebabkan sambutan hebat, kami membuat keputusan untuk membawa kembali kempen itu dengan tawaran menarik bagi membantu rakyat Malaysia menikmati lebih penjimatan dan manfaat ketika membuat persiapan menyambut Aidilfitri.
“Memandangkan rakyat Malaysia akan mendapatkan barangan keperluan harian, produk perayaan, hadiah serta buah tangan, ternyata ini merupakan masa paling sesuai untuk kami memberi lebih ganjaran kepada mereka,” katanya dalam satu kenyataan di sini tadi.
Katanya, kempen Mega Cashback akan dijalankan serentak dengan kempen ‘Raya Serba Baharu’ yang turut sama menawarkan penjimatan berganda.
“Menerusi kempen itu, rakyat Malaysia boleh mendapatkan lebih daripada 200 barangan keperluan Aidilfitri termasuk langsir, sarung kusyen, serta barangan perhiasan rumah dan kelengkapan dapur,” ujarnya.

Pada masa sama, MR. D.I.Y. turut bekerjasama dengan enam penyedia perkhidmatan kewangan bagi penawaran pulangan tunai dan diskaun di semua cawangan milik mereka.
Enam penyedia perkhidmatan tersebut adalah lima penyedia e-dompet iaitu Boost, Grabpay, MAE oleh Maybank, Shopeepay selain Touch‘n Go eWallet dan Bank HSBC.
Promosi itu berlangsung dari 1 April hingga 31 Mei 2022. -KOSMO! ONLINE


Tarian ala ‘Britney Spears’ iringi lagu Aliff Syukri
Oleh KOSMO!

20 April 2022, 1:01 pm
PETALING JAYA- Usahawan kosmetik, Datuk Seri Aliff Syukri menyifatkan video lagu raya baru nyanyiannya bakal menyelitkan konsep tarian dengan mengambil inspirasi daripada kreativiti Ratu Pop Dunia, Britney Spears.
Menerusi hantaran di Instagramnya, Aliff berkata, konsep lagu raya itu akan mengambil inspirasi daripada tarian Britney Spears selain menyifatkan lagunya akan dikeluarkan dalam masa terdekat.
“Anugerah seni, teragung lagu raya nombor satu, konsep tarian Britney Spears. Siapa suka lagu saya sila komen, kamu mesti ‘like’ banyak-banyak, terima kasih awak saya hargai,” tulisnya ringkas.
Sebelum ini, ibu kepada Aliff juga usahawan kosmetik terkenal, Rozita Ibrahim menempelak lagu raya itu dengan meminta anaknya untuk menjaga perasaan malu.
Bagaimanapun, Aliff membalas komen itu dengan menyifatkan penghasilan lagu tersebut sebagai satu bentuk seni yang perlu dihargai oleh semua orang.
Pada masa sama, rata-rata netizen turut bersetuju dengan pandangan dilontarkan Rozita dengan menyifatkan tarian tersebut tidak sesuai khususnya ketika bulan Ramadan.

“Datuk tidak rasa malu ke? Pada bulan puasa buat hantaran seperti ini,” kata Numxn.
“Satu saja mahu cakap, jijik. Bulan puasa tengok video seperti ini, buat malu kaum saja,” selar Botak Sr.
“Bulan puasa ini Datuk, bulan yang mulia. Kalau mahu buat lagu raya jangan buat seperti ini,” kata Syafiqah Hamizah. -KOSMO! ONLINE


Kajian data tingkatkan jualan PKS
Oleh MUHAMMAD FARID AHMAD TARMIJI

20 April 2022, 12:45 pm
PERKEMBANGAN dalam bidang digitalisasi pada masa kini turut menyaksikan perubahan landskap perniagaan.
Ia penting bagi kelestarian sesebuah perniagaan termasuk dalam pengumpulan data untuk terus berkembang maju.
Menyedari akan kepentingan pengumpulan data kepada sesebuah perniagaan, Innergia Labs Sdn. Bhd. membangunkan SYCARDA yang merupakan sebuah platform bagi mengkaji data yang diperlukan oleh segmen peruncit.
Ketua Pegawai Eksekutifnya, Vernon Chua berkata, SYCARDA merupakan satu platform yang berupaya untuk merekod data transaksi daripada resit secara automatik dan menterjemahkannya dalam bentuk laporan menggunakan teknologi kepintaran perniagaan (BI).
Menurutnya, proses pengumpulan data sebelum ini biasanya dilakukan pengurus kedai dan pengurus kewangan secara manual untuk melaporkan prestasi semasa perniagaan kepada pemilik.
VERNON menunjukkan platform SYCARDA yang boleh diakses menggunakan telefon pintar, tablet dan komputer.
Bagi perniagaan lebih kecil, katanya, kemungkinan besar pemilik sendiri yang membuat laporan itu.

“Oleh itu, SYCARDA dibangunkan bagi membolehkan PKS (perniagaan kecil dan sederhana) terutamanya, mendapatkan data laporan sepertimana digunakan syarikat besar lain bagi meningkatkan prestasi perniagaan.
“Selalunya, syarikat besar mempunyai kewangan dan sumber manusia yang lebih besar untuk mendapatkan data prestasi perniagaan.
“Oleh itu, objektif SYCARDA adalah untuk membantu PKS meningkatkan hasil jualan mereka serta mengurangkan kos operasi,” katanya.
Dalam pada itu, laporan diperoleh daripada pengumpulan data-data tersebut kemudian akan membantu pengurus atau pemilik perniagaan untuk memutuskan tindakan seterusnya.
Mereka boleh memutuskan untuk menukar harga produk,menambah lebih banyak promosi dan kakitangan pada masa serta hari tertentu, selain mengurangkan kos barangan mentah atau memesan lebih banyak stok.
Selain itu, SYCARDA juga boleh membantu mengaudit data Point of Sale (POS) bagi mengenal pasti transaksi penipuan, yang mana resit dikeluarkan lebih daripada sekali atau dibatalkan.
Platform itu juga membantu pengurus perniagaan mengetahui kejadian ini melalui laporan yang dihasilkan daripada data POS mereka.
Ia boleh diintegrasikan dengan mana-mana sistem POS.
MELALUI SYCARDA, pelbagai maklumat seperti jumlah jualan, stok dan lain-lain dapat dipantau dengan mudah.
Vernon berkata, dengan mempunyai data prestasi kedai dalam masa nyata, ia dapat membantu peruncit melihat di mana dan bagaimana cara pelanggan berurusan dengan produk mereka.
“Selain itu, kami mempunyai lebih daripada 100 laporan yang mana platform ini boleh membantu pemilik perniagaan membuat keputusan dengan pantas untuk perniagaan mereka tanpa kesilapan yang disebabkan oleh manusia.
“Ini memandangkan, platform kami beroperasi secara automatik.
“Biasanya, laporan ini akan dilakukan oleh konglomerat menggunakan perunding luar yang mengenakan bayaran mengikut jam,” katanya.
Antara laporan yang terdapat di platform tersebut termasuk, corak transaksi, prestasi cawangan perniagaan, hasil keuntungan dan pendapatan, corak pembayaran, pemantauan inventori dan lain-lain lagi.
Sementara itu, Vernon memberitahu, SYCARDA telah mengalami banyak penambahbaikan sejak pertama kali dibangunkan.
“Terkini, kami telah menambah satu modul yang dikenali sebagai Revenue Insights yang boleh membantu peruncit serta pengendali makanan dan minuman untuk mengira margin keuntungan mereka pada bila-bila masa.
“Ini dilakukan dengan memasukkan kos-kos lain seperti sewaan premis, barangan mentah dan gaji pekerja yang telah disertakan di dalam laporan supaya PKS boleh memantau aliran tunai hanya beberapa klik sahaja,” jelasnya.
Platform SYCARDA juga boleh digunakan melalui telefon pintar, komputer tablet dan komputer.
Ini membolehkan pemilik perniagaan dan pihak pengurusan mengakses data ini di mana-mana sahaja.
“Untuk SYCARDA, kami hanya mengenakan bayaran sebanyak RM4.90 sehari bagi setiap cawangan dan amaun ini lebih murah jika perniagaan mempunyai banyak outlet.
“Kami juga adalah rakan kongsi 100 Go Digital dan untuk penyelesaian ini, 50 peratus daripada jumlah amaun boleh dituntut semula melalui geran MDEC (Perbadanan Ekonomi Digital Malaysia),” ujarnya.


PA baru DSV dakwa hanya berlakon, tiada surat perjanjian kerja
Oleh KOSMO!

20 April 2022, 1:53 pm
PETALING JAYA – Pada Februari lalu, usahawan kosmetik sensasi, Datuk Seri Vida telah mengumumkan secara rasmi pembantu peribadi (PA) yang baharu dikenali sebagai Abang Qu dengan tawaran gaji sebanyak RM10,000.
Namun, baru-baru ini, tular di media sosial beberapa rakaman yang diambil menerusi siaran langsung Instagram yang dilakukan oleh Abang Qu atau nama sebenarnya Syed Qusyairi Syed Mahmud Iskandar mendedahkan dirinya hanya berlakon sebagai PA Vida selama ini.
Menerusi sesi siaran langsung tersebut, Qusyairi mengakui bahawa dia tidak lagi berkolabrasi bersama majikannya itu kerana sehingga kini tiada sebarang surat tawaran atau perjanjian kerja diberikan oleh Vida.
“Selepas selesai rakaman muzik video ‘Ku Ikhlaskan’, saya menunggu surat perjanjian kerja kerana ia sangat penting, tapi masih tidak ada.
“Tidaklah saya guna perkataan berhenti, sebab awalnya ditawar untuk kolaborasi, tapi kini kami tidak lagi jalankan apa-apa kolaborasi bersama,” katanya.
Tambah Qusyairi, pada mulanya Vida telah menawarkan peluang untuk melakukan kolaborasi bersama sebagai rakan kerja, namun tidak disangka, akhirnya dia perlu bertugas sebagai PA sebenar walaupun ia hanya lakonan dan arahan semata-mata.

Dalam pada itu, Qusyairi sempat menitipkan pesanan kepada orang ramai agar lebih peka dengan sebarang tawaran kerja yang diberikan dan pastikan ia mempunyai perjanjian lengkap sebelum mula bertugas. – KOSMO! ONLINE


Kafe hanya untuk penulis di Jepun
Oleh KOSMO!

20 April 2022, 2:00 pm
TOKYO – Sebuah kafe penulisan manuskrip yang baru dibina di Jepun hanya memberi layanan kepada penulis yang bergelut untuk memenuhi tarikh akhir mereka, lapor laman Oddity Central kelmarin.
The Manuscript Writing Café yang dibina di kejiranan Koenji, Tokyo menawarkan servis motivasi dan bantuan yang diperlukan bagi memastikan penulis daripada pelbagai bidang penulisan, memenuhi tarikh akhir tersebut.
“The Manuscript Writing Café hanya membenarkan mereka yang mempunyai tarikh akhir menulis untuk masuk.
“Ia bertujuan mengekalkan tahap tumpuan dan suasana yang tegang di kafe. Terima kasih kerana memahami,’’ demikian ciapan pemiliknya di laman Twitter, Takuya Kawai.
Kafe yang baru sahaja dibuka beberapa hari lalu itu mengenakan bayaran kepada pelanggan mengikut masa yang mereka gunakan pada kadar 150 yen (RM5) bagi setiap 30 minit.
Ia dilengkapi dengan port USB, tempat duduk berkomputer dan WI-FI percuma. Penulis juga dibenarkan membawa makanan dan minuman mereka sendiri atau membuat pesanan untuk dihantar ke sana memandangkan hanya kopi dan air ditawarkan.

Apabila masuk, penulis perlu merekodkan jumlah perkataan yang dirancang untuk ditulis pada masa yang mereka anggarkan di meja penyambut tetamu.
Pasa setiap jam, seorang kakitangan akan datang untuk menyemak penulisan mereka dan menggunakan tahap tekanan yang ditetapkan untuk membantu penulis.
Bagaimanapun, penulis tidak dibenarkan beredar sehingga mencapai matlamat yang direkodkan atau mereka perlu menulis sehingga kafe itu ditutup. Ia bertujuan untuk menghalang pelanggan daripada menetapkan sasaran yang tidak mampu mereka capai. – Agensi


Jambatan kaca paling panjang dibuka akhir bulan ini
Oleh KOSMO!

20 April 2022, 1:00 pm
HANOI – Pegawai-pegawai pelancongan di Vietnam memaklumkan bahawa sebuah jambatan kaca sepanjang 632 meter yang akan dibuka kepada pelancong tidak lama lagi, dipercayai merupakan jambatan kaca terpanjang di dunia, lapor agensi berita United Press International (UPI) kelmarin.
Pegawai-pegawai pulau pelancongan Moc Chau di wilayah Son La berkata, jambatan Bach Long itu akan dibuka pada 30 April ini sempena cuti Hari Penyatuan Semula.
Butiran mengenai Bach Long diserahkan kepada Guinness World Records untuk mendapatkan pengiktirafan sebagai jambatan kaca terpanjang di dunia.
Rekod semasa kategori itu menjadi milik jambatan kaca sepanjang 429.98 meter yang dibina di atas Ngarai Besar Zhangjiajie di wilayah Hunan, China.
Ketinggian jambatan Bach Long dari tanah adalah kira-kira 150 meter.
Geladak jambatan itu diperbuat daripada kaca kukuh yang dihasilkan oleh syarikat terkemuka Perancis, Saint Gobai dan mempunyai tiga lapisan setebal 40 milimeter.

Menurut pihak berkuasa pelancongan Vietnam, hanya 500 pelancong akan dibenarkan berada di atas jambatan itu pada satu-satu masa kerana mengambil kira faktor keselamatan. – Agensi


‘Konten sampah’
Oleh KOSMO!

20 April 2022, 12:55 pm
PETALING JAYA – Tindakan seorang YouTuber melakukan ‘prank’ dengan memegang tangan wanita lain seolah-oleh tidak menyedari perbuatan tersebut telah mendapat kecaman hebat dari orang ramai.
Menerusi perkongsian @Izuanrazali di media sosial, kandungan terbarunya sekali lagi menjadi bahan bualan ramai apabila dia dengan selamba menarik tangan seorang wanita yang ketika itu sedang berjalan bersama suaminya.
Dalam rakaman tersebut, dapat dilihat timbul kekecohan apabila si suami menyedari tangan isterinya ditarik oleh lelaki lain dan menyebabkannya hampir menumbuk lelaki terbabit.
“Kau kenapa, kau perempuan sendiri pun salah,” marah si suami.
Difahamkan, kejadian tersebut berlaku di sebuah pusat beli-belah.
Apa yang membuatkan ramai bengang adalah Izuan seperti tidak berasa bersalah akan perbuatannya itu dan terus berlalu pergi meninggalkan pasangan berkenaan sambil meneruskan jalan bersama seorang wanita lain.

Sehubungan itu, Izuan turut menulis kapsyen videonya dengan mengatakan ia hanyalah sebuah ‘prank’ terbarunya.
“New prank (prank terbaru),” tulisnya kemarin.
Menjengah ke ruangan komen, orang ramai seperti meluat dengan kandungan yang dihasilkannya semata-mata ingin mendapatkan ‘rating’ tinggi.
Rata-rata daripada pengguna media sosial menganggap videonya sebagai ‘konten sampah’ dan bersifat murahan.
Sementara itu, ada pengguna meluahkan rasa geram serta menegaskan jika hal itu terjadi kepada pasangan mereka, sudah pasti lelaki tersebut dibelasah secukupnya.
“Murahan, kalau jadi pada bini aku, memang teruk kena belasah mamat (lelaki) ini, macam-macam hal kau nak buat,” luah Mohd. Yus.
“Jangan sampai orang buat laporan, pegang orang tak kena tempat,” tulis Pulau Mutiara.
“Mujur suami dia tak bagi lagi, baru angkat tangan, kalau aku terus bagi apa patut, baru tahu beza buat konten dan hormat orang lain,” ujar Kamarul. – KOSMO! ONLINE


Maddison layak sertai England
Oleh KOSMO!

20 April 2022, 1:00 pm
LEICESTER – Pengendali Leicester City, Brendan Rodgers menyeru agar perancang utama pasukan, James Maddison untuk tampilkan prestasi lebih konsisten agar dapat kembali dipanggil semula menyertai skuad kebangsaan England selepas ini.
Sebagai rekod, Maddison telah mempamerkan aksi dalam kelas tersendiri musim ini selepas meledak 14 gol dalam semua kejohanan, ketinggalan hanya di belakang dua pemain antarabangsa England, Harry Kane (Tottenham Hotspur) dan Tammy Abraham (AS Roma).
Kata Rodgers, pemain berusia 26 tahun itu cukup bermotivasi untuk mengekalkan rentak positif kerana mahu menyarung jersi The Three Lions selepas kali terakhir dipanggil ketua jurulatih kebangsaan, Gareth Southgate tiga tahun lalu.
“Saya lihat Maddison antara pemain kelahiran England yang konsisten musim ini kerana dia bekerja keras sejak awal musim dan sudah tentu bakal mengejutkan semua pihak andai dia tidak berada dalam radar untuk mewakili skuad kebangsaan pada masa akan datang. Bakat dan kemampuannya sangat diperlukan oleh England untuk mengharungi aksi Qatar nanti.
“Tiada apa lagi yang perlu dibuktikan oleh Maddison kerana kini pilihan terletak di tangan Southgate. Apa yang pasti, saya bukan mahu menafikan pemain-pemain kelab lain, tetapi Maddison wajar diberikan peluang untuk ke Piala Dunia nanti berdasarkan persembahannya bersama Leicester musim ini,” katanya. – AGENSI


Sabah, Sarawak alami cuaca buruk malam ini
Oleh HARRITH HISHAM

21 April 2022, 9:36 pm
PETALING JAYA – Jabatan Meteorologi (MetMalaysia) mengeluarkan amaran ribut petir dan hujan lebat melibatkan dua negeri malam ini.
Menurut MetMalaysia, cuaca buruk tersebut dijangkakan berlanjutan sehingga pukul 1 pagi esok.
“Di Sarawak melibatkan Betong (Saratok dan Kabong), Sarikei, Sibu, Mukah (Mukah), Kapit (Song, Kapit dan Bukit Mabong), Bintulu (Tatau) dan Miri (Miri dan Marudi).
“Sementara itu, di Sabah membabitkan Pedalaman (Nabawan dan Tambunan), Pantai Barat (Papar dan Ranau) dan Sandakan (Telupid dan Sandakan),” katanya.
Tambahnya, amaran dikeluarkan apabila terdapat tanda-tanda menunjukkan ribut petir dengan intensiti hujan melebihi 20 millimeter sejam. – KOSMO! ONLINE


Penduduk Yahudi dilarang masuk ke Masjid Al-Aqsa hingga akhir Ramadan
Oleh KOSMO!

21 April 2022, 9:00 pm
BAITULMUQADDIS – Kerajaan Israel melarang penduduk  Yahudi daripada memasuki pekarangan  Masjid Al-Aqsa sehingga bulan Ramadan berakhir, lapor akhbar Arab News semalam.
Langkah itu  diambil susulan tekanan berterusan yang diterima oleh Rejim Zionis sama ada di peringkat tempatan, serantau mahupun antarabangsa selepas beberapa pertempuran tercetus di Masjid Al-Aqsa.
Kerajaan pimpinan Perdana Menteri Naftali Bennett membuat keputusan  menutup pekarangan Masjid Al-Aqsa kepada penduduk Yahudi dari 22 April hingga 1 Mei ini. Sepanjang tempoh itu, Israel hanya membenarkan orang Islam Palestin beribadah di masjid berkenaan.
Kelmarin Bennet turut melarang ahli Parlimen berhaluan kanan, Itamar Ben Gvir dan penyokongnya daripada memasuki Bandar Lama di  Baitulmuqaddis untuk mengadakan perhimpunan.
Ketegangan di Baitulmuqaddis Timur meningkat sejak beberapa minggu lalu selepas  hampir sebulan pihak berkuasa Israel melakukan keganasan terhadap penduduk Palestin di wilayah Tebing Barat.
Larangan tersebut dikuatkuasakan untuk mencegah keganasan daripada terus berlaku termasuk di Masjid Al-Aqsa yang menyaksikan lebih 170 orang cedera dalam pertempuran antara penduduk Palestin dan polis Israel.

Ben Gvir sebelum ini mengumumkan akan menyertai perhimpunan pada malam kelmarin. Menurutnya, dia akan berarak menerusi Pagar Damsyik  yang merupakan pintu masuk utama ke Bandar Lama Baitulmuqaddis.
Dalam pada itu, Pengarah Masjid Al-Aqsa, Sheikh Omar Al-Kiswani berkata, Jabatan Islam Awqaf telah meminta pihak berkuasa Israel  melarang kumpulan-kumpulan pelampau Yahudi daripada memasuki masjid itu dari 16 April hingga Ramadan berakhir.
Namun, tiada sebarang maklum balas yang diterima sehingga kini. – Agensi


Boleh lawat, teman pesakit di hospital dengan syarat
Oleh SITI A'ISYAH SUKAIMI

21 April 2022, 9:26 pm
PUTRAJAYA – Berkuat kuasa Sabtu ini, Kementerian Kesihatan (KKM) bersetuju untuk membenarkan pesakit di wad ditemani oleh penjaga dan juga menerima pelawat berdasarkan kriteria-kriteria tertentu.
Ketua Pengarah Kesihatan, Tan Sri Dr. Noor Hisham Abdullah berkata, bagaimanapun, tatacara pelaksanaan arahan ini adalah tertakluk kepada kapasiti serta kemampuan hospital dan wad masing-masing.
Menurutnya, kriteria umum bagi pelawat atau penjaga untuk melawat dan menemani pesakit ialah berusia 12 tahun dan ke atas, lengkap vaksinasi Covid-19 serta tidak tergolong dalam kumpulan berisiko tinggi untuk mendapat jangkitan Covid-19 (seperti mempunyai pelbagai komorbiditi atau sistem imuniti yang lemah).
“Bagi penjaga kepada kategori pesakit tertentu yang perlu menjalani ujian RTK-Ag kendiri, ujian perlu dijalankan dalam tempoh 24 jam sebelum ketibaan ke hospital. Tarikh dan masa ujian dijalankan perlu dinyatakan berserta gambar sebagai bukti.
“Tidak disyaki menghidap Covid-19 atau individu dalam pemantauan (PUS), tidak mempunyai gejala Covid-19 dan mengisi borang deklarasi Covid-19 serta mematuhi prosedur operasi standard (SOP) dan memakai alat pelindung diri (PPE) seperti ditetapkan,” katanya dalam satu kenyataan di sini hari ini.
Beliau berkata, bagi penjaga pesakit bukan Covid-19 yang berada di wad serta individu ingin menemani ibu mengandung semasa proses bersalin, mereka perlu menjalani ujian saringan Covid-19 iaitu RTK-Ag kendiri dan disahkan negatif.- KOSMO! ONLINE


Syafiq Farhain mengaku dah kahwin, tapi enggan heboh
21 April 2022, 10:52 pm
PUCHONG – Penyanyi Syafiq Farhain menamatkan dakwaan berkenaan status dirinya yang dikatakan sudah bernikah dengan membuat pengakuan dia sememangnya kini bergelar suami orang.
Syafiq memaklumkan, dia sudah pun berkahwin dengan pengurusnya sendiri di Terengganu ketika fasa Perintah Kawalan Pergerakan (PKP) lalu.
Penyanyi berusia 28 tahun itu bagaimanapun enggan mendedahkan butiran terperinci mengenai perkahwinannya bersama wanita pilihan hatinya itu yang juga merupakan rakan sekolahnya.
“Saya memang dah berkahwin tapi siapa yang tahu, tahulah. Saya tak rahsiakan. Siapa yang tanya, saya akan jawab,” katanya ketika ditemui pada majlis berbuka puasa anjuran syarikat pengurusan MVM dan Rusa Music di Puchong, sebentar tadi.
Ketika ditanya mengapa dia menyembunyikan berita perkahwinannya, anak kepada penyanyi lagenda Saleem itu memberitahu, tidak keperluan untuk dia menjaja kehidupan peribadi kepada umum.
“Secara jujurnya saya tak fikir mengenai populariti merudum tetapi sedikit sebanyak perkara itu memberikan kesan kepada kerjaya.

“Saya sebenarnya merancang untuk mengumumkan perkahwinan saya dalam satu majlis namun nampaknya tidak berjaya,” katanya.
Tambah penyanyi asal Terengganu itu, dia dan isterinya mula berkawan sejak dia belum bergelar artis lagi. – KOSMO! ONLINE


Cikgu PJPK dipuji ajar murid pendidikan seksualiti
Oleh ALIF AZRAI GHAZALI

21 April 2022, 9:48 pm
PETALING JAYA- Tindakan seorang guru Pendidikan Jasmani dan Pendidikan Kesihatan (PJPK) mengajar murid-muridnya mengenai sentuhan tidak selamat di dalam kelas yang tular di media sosial mendapat pujian ramai.
Rakaman klip video yang dikongsi oleh @akhifairuz_ berdurasi dua jam 20 minit di Twitter itu menunjukkan seorang guru sedang mengajar murid-murid sekolah rendah tentang pendidikan seksualiti.
Guru yang dikenali sebagai Cikgu Ferdy itu dilihat bersemangat dalam menyampaikan ilmu kepada mereka dengan cara yang mudah faham dan membuatkan sesi pembelajaran lebih riang.
Beliau mengajar murid-murid tersebut tentang anggota badan yang sensitif untuk disentuh oleh orang lain.
Rata-rata pengguna media sosial memberikan pujian dan syabas kepada guru yang mengajar anak muridnya dengan ceria.
“Terima kasih untuk video ni. Sangat membantu untuk saya yang anak tengah rancak membesar,” tulis @farhasa8.

“Comel cikgunya mengajar. Cara mengajar buat anak-anak seronok dan mudah faham,” komen @Hana_Kamaludin.
“Ini adalah keperluan asas pendidikan yang semua kanak-kanak berhak tahu,” @srahnst -KOSMO! ONLINE.


Haji: Sedia rayu ihsan Saudi tambah kuota rasmi
Oleh AMREE AHMAD

21 April 2022, 9:21 pm
CYBERJAYA – Malaysia akan cuba merayu kepada kerajaan Arab Saudi agar kuota rasmi haji untuk negara ini yang diberi berjumlah hanya 14,306 jemaah akan dapat ditambah lagi.
Menteri di Jabatan Perdana Menteri (Hal Ehwal Agama), Datuk Idris Ahmad berkata, pihaknya akan berbuat demikian secepat mungkin melalui saluran Kedutaan Malaysia di Riyadh.
“Insya-Allah kita (kerajaan) akan cuba membuat rayuan namun jaminan untuk dapat jumlah tambahan belum tentu lagi,” katanya kepada media pada satu program iftar di sini hari ini.
Turut hadir pada program Semarak Kasih Ramadan Bersama Komuniti Disayangi itu turut dihadiri Ketua Pengarah Jabatan Kemajuan Islam Malaysia, Datuk Hakimah Mohd. Yusoff.
Seramai 100 orang turut menerima sumbangan Hari Raya Aidilfitri yang disampaikan beliau daripada tajaan pelbagai syarikat korporat tempatan dan rakan strategik agensi tersebut.
Mengulas lanjut, Idris berkata, pertambahan kuota rasmi itu bagaimanapun tertakluk jika ada lagi kekosongan yang mungkin tidak dapat diisi oleh sesetengah negara atas pelbagai faktor. – KOSMO! ONLINE.


Juruteknik maut dirempuh Toyota Hilux
Oleh ROHANA MOHD. NAWI

21 April 2022, 10:31 pm
KOTA BHARU – Seorang juruteknik maut selepas motosikal yang ditunggangnya dirempuh sebuah kenderaan pacuan empat roda sehingga terpelanting di simpang lampu isyarat Taman Maju di sini petang tadi.
Dalam kejadian kira-kira pukul 2.30 petang itu, mangsa, Khairul Khalid, 50, meninggal dunia di tempat kejadian selepas mengalami kecederaan parah pada bahagian dada dan kepala.
Ketua Jabatan Siasatan Dan Penguatkuasaan Trafik Kelantan, Superintendan Shuhaimi Jusoh berkata, siasatan awal mendapati, mangsa menunggang motosikal jenis Modenas Kriss berhenti di lampu isyarat dari arah Telipot ke arah Jalan Pekeliling.
Menurutnya, ketika itu, kenderaan pacuan empat roda jenis Toyota Hilux dipandu seorang warga emas berusia 68 tahun turut berhenti di lampu isyarat dan arah yang sama.
“Selepas lampu isyarat bertukar hijau, kenderaan itu terus bergerak namun, mangsa yang berada di kiri jalan telah menukar arah ke kanan jalan.
“Insiden itu menyebabkan pemandu kenderaan pacuan empat roda itu tidak sempat mengelak sebelum merempuh sisi kanan motosikal ditunggang mangsa,”katanya ketika dihubungi Kosmo! hari ini.

Shuhaimi berkata, rempuhan itu menyebabkan mangsa terpelanting sebelum terjatuh di bahagian belakang sebuah van yang dipandu seorang lelaki berusia 38 tahun. – KOSMO! ONLINE.


Perubahan iklim punca populasi serangga makin pupus
Oleh KOSMO!

21 April 2022, 9:30 pm
LONDON – Satu kajian baharu mendapati perubahan iklim dan aktiviti pertanian mengancam kepelbagaian biologi serangga dan mengurangkan populasi serangga di sesetengah tempat sehingga separuh, lapor agensi berita United Press International.
Kajian diterbitkan dalam jurnal saintifik Nature itu mendapati peningkatan suhu dan perubahan tentang cara tanah digunakan, mempunyai kaitan dengan penurunan populasi serangga  di seluruh dunia.
Dalam kajian tersebut, pasukan saintis dari Pusat Penyelidikan Biodiversiti dan Alam Sekitar Universiti College London (UCL)  menganalisis hampir 20,000 spesies serangga di seluruh dunia.
Mereka mendapati bahawa kawasan pertanian intensiti tinggi dan rantau beriklim panas mempunyai bilangan serangga 49 peratus lebih rendah berbanding habitat  tanpa perubahan iklim.
Populasi serangga dalam ekosistem tropika paling teruk terjejas disebabkan perbuatan manusia.
“Kehilangan populasi serangga boleh membahayakan bukan sahaja persekitaran semula jadi, di mana serangga memainkan peranan penting dalam ekosistem tetapi juga boleh membahayakan kesihatan manusia dan keselamatan makanan kerana ketiadaan pendebunga seperti lebah,” kata penulis kajian itu, Dr. Charlie Outhwaite.

Sementara itu, pengarang kanan kajian, Dr. Tim Newbold berkata, kemudaratan alam sekitar akibat pertanian intensiti tinggi memberikan cabaran yang sukar kerana permintaan makanan  semakin meningkat berikutan pertambahan penduduk dunia. – Agensi


Lauk-pauk bazar Ramadan terdedah dihurung lalat
Oleh SITI NUR MAS ERAH AMRAN

21 April 2022, 10:05 pm
SEBERANG PERAI – Tindakan pengendali makanan membiarkan lauk-pauk tanpa ditutup sehingga dihurung lalat mengundang padah apabila dikenakan notis kompaun menerusi Ops Bazar di Sungai Dua, Butterworth di sini petang tadi.
Dalam operasi yang dijalankan Cawangan Penguatkuasaan Inspektor Kesihatan Jabatan Kesihatan Negeri Pulau Pinang (JKNPP) kira-kira pukul 5 petang, antara kesalahan lain yang turut dikesan termasuklah telur ayam yang digunakan tidak dibasuh dengan bersih selain penggunaan tuala kotor yang boleh menyebabkan pencemaran makanan.
Ketua Unit Cawangan Penguatkuasaan JKNPP, Mohd Wazir Khalid berkata, sebanyak 25 notis atas pelbagai kesalahan dikeluarkan terhadap pemilik, pengendali premis bazar membabitkan kompaun berjumlah RM12,000.
“Berdasarkan pemeriksaan mengejut yang dijalankan, terdapat peniaga meninggalkan makanan jualan mereka begitu sahaja sedangkan sikap itu boleh menyumbang kepada keracunan makanan yang disebabkan oleh lalat.
“Selain itu, ada peniaga yang tidak menitikberatkan pemakaian perlindungan diri (PPE) selain memberi alasan tidak tahu suntikan tifoid wajib diambil.
“Ramai peniaga memandang remeh isu pemakaian PPE dan suntikan tifoid sedangkan itu adalah perkara paling asas bagi individu yang mahu mengendalikan perniagaan makanan,” katanya kepada pemberita selepas operasi itu hari ini. – KOSMO! ONLINE.


Kerajaan Johor sedia bas ‘shuttle’ percuma
Oleh MOHAMAD FAIZAL HASHIM

21 April 2022, 9:32 pm
JOHOR BAHRU – Kerajaan negeri akan menyediakan perkhidmatan bas ulang-alik atau ‘shuttle’ secara percuma bagi memudahkan pengguna ke Bangunan Sultan Iskandar (BSI), di sini bermula esok.
Menteri Besar, Datuk Onn Hafiz Ghazi berkata, inisiatif itu diambil bagi mengatasi mengatasi masalah kesesakan yang dilalui pengembara di laluan jambatan pejalan kaki JB Sentral – BSI.
Beliau berkata, penyediaan bas ‘shuttle’ sehingga 30 April itu diputuskan dalam mesyuarat task force yang dipengerusikannya hari ini.
“Kerajaan Negeri amat mengambil berat atas perkara ini dan langkah penyelesaian yang pantas harus dilakukan bagi menjamin keselesaan dan keselamatan rakyat di negeri ini.
“Shuttle bas akan disediakan bermula esok sehingga 30 April ini yang akan mengambil penumpang di Jalan Tun Razak (City Square) dan di Jalan Jim Quee seterusnya ke Drop Off Point BSI dengan kekerapan setiap 10 minit.
“Kekerapan ini akan ditambah pada waktu puncak seperti hujung minggu dan cuti perayaan,” katanya dalam kenyataan di Facebook rasminya hari ini. – KOSMO! ONLINE.


Cium pasangan empat minit baik untuk gigi
Oleh KOSMO!

21 April 2022, 8:00 pm
LONDON – Seorang doktor gigi di Britain menyatakan bahawa perbuatan mencium pasangan sama ada suami atau isteri selama empat minit, dapat memberi kebaikan kepada gigi sama seperti memberusnya, lapor akhbar The Sun UK semalam.
Ciuman meningkatkan pengeluaran air liur, menghapuskan  bakteria jahat dan meneutralkan asid punca gigi reput.
Pakar Ortodontik berkenaan, Dr. Khaled Kasem berkata,  orang ramai perlu mencium pasangan mereka selama empat minit sehari selain memberus gigi dan melakukan aktiviti flos gigi.
“Faedah utama ciuman ialah ia menghasilkan lebih banyak air liur di dalam mulut anda.
“Air liur meneutralkan asid yang terdapat pada gigi dan membantu mengurangkan risiko anda mendapat kerosakan gigi. Ia juga menghapuskan bakteria dan mengurangkan plak gigi yang degil,” kata Khaled.
Faedah kesihatan lain yang diperoleh daripada aktiviti tersebut, katanya, termasuk melegakan tekanan dan penampilan yang lebih muda hasil gerakan otot muka.

Namun aktiviti itu hanya digalakkan jika kedua-dua suami dan isteri memiliki rekod pergigian yang baik.
“Satu-satunya kesan negatif ciuman adalah apabila orang itu sakit, mengalami kudis atau mempunyai kebersihan mulut yang tidak baik,” jelas Khaled. – Agensi


SPRM siasat dakwaan pegawai berlaku kasar
Oleh EDDY AQMAL MOHAMED HAMIDI

21 April 2022, 8:09 pm
PUTRAJAYA- Suruhanjaya Pencegahan Rasuah Malaysia (SPRM) memandang serius dakwaan kekasaran melibatkan pegawainya dan akan membuat siasatan lanjut berhubung insiden yang berlaku di ibu pejabat suruhanjaya itu pagi tadi.
Suruhanjaya itu berkata, dalam kejadian kira-kira pukul 11 pagi itu, seramai tujuh individu daripada sebuah kumpulan yang hadir untuk membuat laporan kesalahan rasuah telah masuk secara berdua-dua ke pekarangan Ibu Pejabat SPRM sehingga ke pintu utama bangunan.
“Individu-individu tersebut juga tidak mematuhi peraturan Kawasan Larangan Tempat Larangan (KLTL) kerana merakam video ketika berada di pekarangan dan dalam bangunan SPRM
“Berdasarkan peraturan KLTL yang diwartakan terhadap bangunan tersebut, Bahagian Keselamatan SPRM hanya membenarkan tiga wakil pihak luar untuk masuk ke pekarangan dan dalam bangunan SPRM bagi bertemu pegawai bertugas bagi membuat aduan.
“Rakaman video dan kamera juga tidak dibenarkan dalam KLTL tersebut tanpa kebenaran pihak Pengurusan Tertinggi SPRM,” katanya dalam kenyataan hari ini.
Tambah kenyataan itu, SPRM memandang serius insiden tersebut dan akan membuat siasatan lanjut. Sekiranya didapati berlakunya salah laku, Suruhanjaya ini akan mengambil tindakan yang sewajarnya,” tegasnya.

Sementara itu, SPRM juga mengesahkan sudah menerima maklumat daripada ahli Parti Sosialis Malaysia, Dr. Jeyakumar Devaraj yang membabitkan dakwaan isu penyelewengan dalam urusan tanah kerajaan di Perak. – KOSMO! ONLINE.


Wanita dituduh ada hubungan sulit dibelasah hingga pengsan
Oleh KOSMO!

21 April 2022, 8:30 pm
NEW DELHI – Seorang isteri di India dibelasah secara terbuka selepas dituduh mempunyai hubungan sulit sebelum dipaksa berkahwin dengan kekasih gelapnya, lapor akhbar Daily Star semalam.
Dalam kejadian itu di negeri Bengal Barat pada Sabtu lalu, mangsa dipukul oleh 15 lelaki sehingga dia tidak sedarkan diri.
Wanita itu memberitahu wartawan bahawa suaminya mengetuai kumpulan lelaki tersebut dan membelasahnya di sebuah kawasan sawah padi selepas  menuduh dia mempunyai hubungan sulit.
Lelaki yang disyaki sebagai kekasih wanita itu turut dipukul.
Sebuah video yang tersebar di media sosial menunjukkan mangsa dikelilingi oleh penduduk kampung sejurus selepas sedar daripada pengsan.
Penduduk kampung memaksa mangsa untuk bertukar kalungan bunga dengan lelaki yang dituduh sebagai kekasih gelapnya sebagai simbolik kepada perkahwinan sambil mereka membuat bunyi bising.

Turut  dilihat adalah sebilangan golongan muda yang menggesa suami mangsa untuk meletakkan vermilion pada dahi wanita itu.
Sementara itu, suami mangsa dilaporkan membuat pengakuan kepada media tempatan bahawa dia dan ahli keluarga membelasah isterinya kerana mempunyai hubungan sulit dengan seorang lelaki yang juga berasal dari kampung sama.
“Selepas kejadian, saya membawanya (isteri) ke hospital Teliamura untuk mendapatkan rawatan dan saya turut bermalam di sana. Pihak polis ada datang ke rumah saya,” katanya.
Sementara itu, Pegawai Polis Bahagian Teliamura, Sonacharan Jamatia memberitahu agensi berita Press Trust of India bahawa pihaknya akan menghantar pasukan untuk menemui mangsa bagi mengetahui mengenai punca kejadian.
“Polis belum menerima sebarang aduan, namun kami akan menyiasat insiden itu,” ujarnya. – Agensi


Elon Musk dedah harga tiket sehala ke Marikh RM428,500
Oleh KOSMO!

21 April 2022, 7:30 pm
WASHINGTON – Pemilik syarikat Tesla dan Space X, Elon Musk mendedahkan harga tiket bagi pengembaraan ke Planet Marikh akan bermula sekitar AS$100,000 (RM428,500), lapor akhbar Daily Star UK semalam.
Musk  memerlukan sebuah kawasan khas di Marikh untuk membina penempatan manusia yang mampu bertahan.Beliau juga perlu menerima hakikat bahawa peratusan orang yang mahu pergi ke Planet Merah itu dan tinggal di sana adalah amat sedikit.
Beliau memaklumkan mahu membina koloni manusia di Marikh menjelang 2050.
“Kami mahu menyediakan koloni penempatan ini untuk sesiapa sahaja yang ingin pergi ke Marikh.
“Namun perlu diingat, meskipun pengembara Marikh membayar harga tiket mahal untuk ke sana, mereka tidak boleh mengharapkan lokasi penempatan itu mewah kerana ia tidak akan dibina begitu,” tegas Musk.
Membina bandar pertama di Marikh akan menjadi berbahaya, sempit, sukar dan disertai dengan kerja keras.

Musk juga mengatakan bahawa sesiapa yang mengambil keputusan untuk ke Marikh perlu bersedia dengan kemungkinan bahawa mereka mungkin tidak akan kembali ke Bumi.
“Bandar itu tidak akan menjadi milik Pentadbiran Aeronautik dan Angkasa Kebangsaan (NASA) mahupun SpaceX tetapi akan menjadi hak milik penduduk Marikh. – Agensi


Pengarah teknikal, penjawat awam ditahan kemuka invois palsu
Oleh MOHD YUNUS YAKKUB

21 April 2022, 6:52 pm
SHAH ALAM – Dua termasuk penjawat awam ditahan bagi membantu siasatan mengemukakan invois yang mengandungi butiran palsu berjumlah lebih RM80,000 bagi kerja-kerja pendawaian elektrik sebuah sekolah.
Kedua-dua suspek masing-masing lelaki dan wanita berusia 47 dan 55 tahun ditahan pukul 12.50 tengah hari tadi di Pejabat Suruhanjaya Pencegahan Rasuah Malaysia (SPRM) Selangor.
Sumber berkata, berdasarkan siasatan awal mendapati suspek lelaki yang merupakan pengarah teknikal sebuah syarikat teknologi maklumat dipercayai telah mengemukakan invois melibatkan kerja-kerja pendawaian elektrik kepada sebuah sekolah pada tahun 2020.
Katanya, bagaimanapun kerja-kerja pendawaian itu disyaki tidak dilaksanakan.
“Perbuatan itu dipercayai dilakukan bersama dengan seorang penjawat awam wanita yang berkhidmat di sekolah tersebut,” katanya di sini hari ini.
Sementara itu, Pengarah SPRM Selangor, Datuk Alias Salim ketika dihubungi mengesahkan penahanan tersebut dan kes disiasat mengikut Seksyen 18 Akta SPRM 2009.

Jelas beliau, permohonan reman kedua-dua suspek akan dibuat di Mahkamah Majistret Shah Alam, esok. -KOSMO!ONLINE


Rakyat Ukraine didakwa dihantar ke pulau terpencil Russia
Oleh KOSMO!

21 April 2022, 7:00 pm
MOSCOW – Presiden Vladimir Putin didakwa  menghantar lebih 500,000 penduduk Ukraine ke sebuah pulau  terpencil di Russia dan melarang mereka meninggalkan lokasi itu, lapor akhbar Daily Star semalam.
Menurut Wakil Kekal Ukraine ke Pertubuhan Bangsa-Bangsa Bersatu, Sergiy Kyslytsya, lebih 500,000 rakyat Ukraine termasuk 121,000 kanak-kanak telah  dihantar ke Rusia secara paksaan.
Satu daripada lokasi tersebut adalah sebuah pulau industri yang terasing dikenali sebagai Sakhalin di wilayah timur Russia.
Dikenali kerana musim sejuknya yang melampau dan bentuk muka bumi mencabar, rakyat Ukraine dikatakan tidak dapat meninggalkan pulau tersebut. Mereka dilarang meninggalkan lokasi itu selama dua tahun.
Meskipun menjadi pulau terbesar di Russia, Sakhalin hanya mempunyai populasi seramai 127,000 orang dengan sebilangan besar mereka  bekerja sebagai nelayan atau sektor tenaga pulau tersebut.
Sejurus tiba di Pulau Sakhalin, Putin didakwa berhasrat supaya rakyat Ukraine bekerja dan berasimilasi dengan penduduk setempat untuk menjadi warganegara Rusia. – Agensi


Pemakaian pelitup muka di tempat awam masih wajib
Oleh NUR HUDA MUSA

21 April 2022, 8:04 pm
PETALING JAYA – Polis Diraja Malaysia (PDRM) menafikan dakwaan yang mengatakan pihak polis tidak lagi akan mengeluarkan saman bagi kesalahan tidak memakai pelitup muka.
Ketua Komunikasi Korporat PDRM, Asisten Komisioner Skandaguru Anandan berkata, prosedur operasi standard (SOP) fasa peralihan ke endemik Covid-19 bertarikh 1 April 2022 masih lagi berkuat kuasa dan pemakaian pelitup muka adalah diwajibkan di tempat awam.
“Oleh itu, PDRM masih meneruskan tindakan kompaun jika terdapat mana-mana pihak yang melanggar SOP berkenaan di bawah peruntukan Akta Pencegahan dan Pengawalan Penyakit Berjangkit 1988 (Akta 342).
“PDRM ingin menasihati orang ramai untuk mematuhi SOP yang ditetapkan dalam usaha mengekang penularan wabak Covid-19,” katanya dalam satu kenyataan di sini hari ini.
Terdahulu, tular di media sosial satu pekeliling yang menyatakan polis akan menghentikan tindakan saman kepada orang ramai yang gagal memakai pelitup muka di khalayak ramai. – KOSMO! ONLINE


Malaysia komited tangani buruh paksa
Oleh SOFIAN BAHAROM

21 April 2022, 8:21 pm
PUTRAJAYA – Malaysia komited dalam menangani isu buruh paksa, tegas Menteri Sumber Manusia, Datuk Seri M. Saravanan.
Ke arah itu, beliau berkata, pihak kementerian telah meminta Pertubuhan Buruh Antarabangsa (ILO) dan Kedutaan Amerika Syarikat (AS) memaklumkan terlebih dahulu sebarang siasatan berhubung buruh paksa.
Menurut beliau, langkah tersebut supaya masalah itu dapat diatasi sebelum produk Malaysia disekat daripada memasuki negara itu.
Tambahnya, terdapat beberapa produk dikenakan sekatan eksport oleh Jabatan Kastam dan Perlindungan Sempadan (CBP) AS dengan alasan faktor buruh paksa namun sehingga kini kementerian tidak menerima sebarang siasatan daripada pihak AS.
“Ini menjadikan kita sukar mengambil tindakan terhadap majikan.
“Kami telah menjalankan siasatan mengikut 11 indikator buruh paksa sedia ada yang digariskan ILO tetapi tidak dapat mengesan kesalahan maka jumpa pihak ILO dan Kedutaan AS supaya sebarang siasatan oleh pihak AS harus dimaklumkan kepada kita, jika tidak kita tidak akan lihat penyelesaian,” katanya. – KOSMO! ONLINE.


KDN lancar Mushaf al-Quran edisi terkini
Oleh MOHD. HUSNI MOHD. NOOR

21 April 2022, 8:16 pm
SEPANG – Kementerian Dalam Negeri (KDN) hari ini melancarkan Mushaf al-Quran edisi terkini dengan beberapa pembaharuan selaras perkembangan semasa.
Menterinya, Datuk Seri Hamzah Zainuddin berkata, kali terakhir Mushaf al-Quran diterbitkan adalah pada tahun 2014.
Beliau berkata, mushaf terbitan KDN pada kali ini membawa beberapa pembaharuan selaras dengan perkembangan semasa seperti tanda-tanda hukum berwarna.
“Ia bukan untuk kelihatan cantik semata-mata, tetapi berfungsi sebagai panduan bacaan bertajwid yang lancar dan betul.
“Edisi terkini mengandungi keenam-enam hukum tajwid berwarna sebagaimana yang ditetapkan dalam garis panduan bagi pewarnaan tajwid dan diberi nilai tambah berupa warna untuk waqaf (berhenti dan teruskan bacaan) dan ibtida’ (berhenti dan ulang bacaan),” katanya.- KOSMO! ONLINE.